
            Τετάρτη 11 Νοεμβρίου 2026

Αθήνα, σήμερα στις 11 Νοεμβρίου 2026, ημέρα Τετάρτη και ώρα 9.48΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. ΓΕΩΡΓΙΟΥ ΓΕΩΡΓΑΝΤΑ.
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, αρχίζει η συνεδρίαση.
Παρακαλείται η κυρία Γραμματέας να ανακοινώσει τις αναφορές προς το Σώμα. 
 (Ανακοινώνονται προς το Σώμα από τη Γραμματέα της Βουλής κυρία Μαρία-Νεφέλη Χατζηιωαννίδου, Βουλευτή Επικρατείας, τα ακόλουθα: 
Ο Βουλευτής Άρτας της K.O. «ΝΕΑ ΔΗΜΟΚΡΑΤΙΑ» κ. Γεώργιος Στύλιος κατέθεσε αναφορά προς τον Υπουργό Υγείας, με την οποία  το Κέντρο Υγείας Αγνάντων του Νομού Άρτας, με έγγραφό του αναφέρει τα σοβαρά προβλήματα υποστελέχωσης και τις δυσκολίες στην εφημεριακή κάλυψη της δομής και αιτείται απάντησης. 
Ο Βουλευτής Πέλλας της K.O. «ΝΕΑ ΔΗΜΟΚΡΑΤΙΑ» κ. Γεώργιος Καρασμάνης κατέθεσε αναφορά προς τους Υπουργούς Εθνικής Οικονομίας & Οικονομικών, Αγροτικής Ανάπτυξης & Τροφίμων και Ψηφιακής Διακυβέρνησης, με την οποία αγρότες, με επιστολή εκφράζουν τη διαμαρτυρία τους, για το πρόβλημα που υπάρχει στο ίντερνετ και την κινητή τηλεφωνία, σε πολλές περιοχές της Πέλλας, καθώς η έλλειψη αξιόπιστης ψηφιακής σύνδεσης τους εμποδίζει να ανταποκριθούν στις σύγχρονες γραφειοκρατικές και παραγωγικές απαιτήσεις. 
[bookmark: _Hlk242690152]Ο Βουλευτής Ηρακλείου K.O. «ΝΕΑ ΔΗΜΟΚΡΑΤΙΑ» κ. Ελευθέριος Αυγενάκης κατέθεσε αναφορά προς τον Υπουργό Κλιματικής Κρίσης & Πολιτικής Προστασίας, με την οποία  το Σωματείο Πυροσβεστών «Οι Τρεις Παίδες εν Καμίνω» του Νομού Ηρακλείου, θέτει το ζήτημα της αναγνώρισης για τη βαθμολογική εξέλιξη, της προϋπηρεσίας ως Πυροσβεστών Πενταετούς Υποχρέωσης, οι οποίοι στη συνέχεια προσλήφθηκαν ως Δόκιμοι Πυροσβέστες, μέσω της προκήρυξης των 725 θέσεων.
Η Βουλευτής Ηρακλείου της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κυρία Ελένη Βατσινά  κατέθεσε αναφορά προς τον Υπουργό Δικαιοσύνης, με την οποία ο Δικηγορικός Σύλλογος Ηρακλείου, με εισήγησή του αναδεικνύει τα σοβαρά και διαχρονικά προβλήματα λειτουργίας του Κτηματολογικού Γραφείου Κρήτης - Παράρτημα Ηρακλείου και αιτείται απάντησης. 
Ο Βουλευτής Βοιωτίας της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Γεώργιος Μουλκιώτης κατέθεσε αναφορά προς τον Υπουργό Προστασίας του Πολίτη, με την οποία ο Δήμαρχος Νεάπολης - Συκεών του Νομού Θεσσαλονίκης, με επιστολή του μεταφέρει την αγωνία της τοπικής κοινωνίας, για την έξαρση της εγκληματικότητας και στις τέσσερις Δημοτικές Ενότητες του Δήμου.
Οι Βουλευτές της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», Ηρακλείου κ. Εμμανουήλ Συντυχάκης, Α΄ Θεσσαλονίκης κ. Ιωάννης Δελής και Λέσβου κυρία Μαρία Κομνηνάκα κατέθεσαν αναφορά προς τους Υπουργούς Προστασίας του Πολίτη και Παιδείας, Θρησκευμάτων & Αθλητισμού, με την οποία η Ένωση Συλλόγων Γονέων και Κηδεμόνων Δήμου Ηρακλείου, καταγγέλλει το περιστατικό που έλαβε στις 4 Νοεμβρίου 2026 στο 8ο ΓΕΛ Ηρακλείου, όπου ομάδα ΔΙΑΣ της αστυνομίας προχώρησε σε προσαγωγές 6 μαθητών που βρίσκονταν στο σχολείο, με την κατηγορία ότι ετοιμάζουν κατάληψη.
Ο Βουλευτής Δράμας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ»         κ. Θεόφιλος Ξανθόπουλος κατέθεσε αναφορά προς τον Υπουργό  Περιβάλλοντος & Ενέργειας, με την οποία η Πρόεδρος της Κοινότητας Σιδηρόνερου Δράμας, με επιστολή της μεταφέρει την κραυγή απόγνωσης και την έντονη αγανάκτηση των λιγοστών κατοίκων της περιοχής, οι οποίοι αντιμετωπίζουν και πάλι μια κατάφωρη κοινωνική αδικία, όσον αφορά την διαδικασία διάθεσης καυσόξυλων, για την κάλυψη ατομικών αναγκών θέρμανσης.
Ο Βουλευτής Επικρατείας της Κ.Ο. «ΝΙΚΗ»  κ. Αθανάσιος Ρακοβαλής  κατέθεσε αναφορά προς την Υπουργό Παιδείας, Θρησκευμάτων & Αθλητισμού, με την οποία ο Πανελλήνιος Σύλλογος Εκπαιδευτικών Πληροφορικής (ΠΑ.Σ.Ε.Π.), με Δελτίο Τύπου εκφράζει την έντονη ανησυχία του για τη συνεχιζόμενη καθυστέρηση στην κάλυψη των εκπαιδευτικών κενών στα σχολεία της χώρας.
Ο Ανεξάρτητος Βουλευτής Α΄ Πειραιώς κ. Θεόδωρος Δρίτσας κατέθεσε αναφορά προς τον Υπουργό Υγείας, με την οποία ο Σύλλογος Συνταξιούχων Σπετσών, με επιστολή του ενημερώνει σχετικά με την έλλειψη ιατρικού προσωπικού στο νησί και την ανάγκη διασφάλισης της συνεχούς και απρόσκοπτης παροχής υπηρεσιών υγείας, προς τους μόνιμους κατοίκους και τους επισκέπτες.)

ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, εισερχόμαστε στη συζήτηση των
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα 11 Νοεμβρίου 2026 θα συζητηθεί στο πλαίσιο του κοινοβουλευτικού ελέγχου η υπ’ αρ. 229/9-11-2026 επίκαιρη ερώτηση, η οποία θα απαντηθεί από τον Υφυπουργό Εσωτερικών κ. Κωνσταντίνο Γκιουλέκα.
Θα συζητηθεί, λοιπόν, η πρώτη με αριθμό 229/9-11-2026 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Ιωάννη Δελή προς τον Υπουργό Εσωτερικών με θέμα: «Ακατάλληλο και μη επαρκές το νερό στη Δημοτική Ενότητα Μυγδονίας του Δήμου Ωραιοκάστρου».
Κύριε Δελή, έχετε τον λόγο για την πρωτολογία σας.
ΙΩΑΝΝΗΣ ΔΕΛΗΣ: Ευχαριστώ πολύ, κύριε Πρόεδρε.
Κύριε Υπουργέ, στα βόρεια περίχωρα της Θεσσαλονίκης, στον Δρυμό, στη Λητή και στο Μελισσοχώρι, τρία μεγάλα χωριά, ουσιαστικά προάστια της Θεσσαλονίκης που διοικητικά ανήκουν στον Δήμο Ωραιοκάστρου, με χιλιάδες κατοίκους και έναν πληθυσμό ο οποίος αυξάνεται διαρκώς, εδώ και είκοσι πέντε χρόνια υπάρχει πολύ σοβαρό πρόβλημα με την ύδρευση, καθώς το νερό είναι αφενός ακατάλληλο λόγω της υψηλής συγκέντρωσης των νιτρικών που έχει και αφετέρου δεν επαρκεί, ειδικά το καλοκαίρι, ενώ είναι πολύ συχνές και οι βλάβες στο δίκτυο εκεί.
Οι διοικήσεις του Δήμου Ωραιοκάστρου διαχρονικά επιχείρησαν διάφορες παρεμβάσεις, όλες, όμως, ήταν αποσπασματικές και εν τέλει αναποτελεσματικές στο να έχουν πόσιμο νερό τα τρία προαναφερθέντα χωριά που συγκροτούν -να το πούμε και αυτό- τη Δημοτική Ενότητα της Μυγδονίας του Δήμου Ωραιοκάστρου.
Ως λύση εμφανίστηκε η σύνδεση της συγκεκριμένης περιοχής με το δίκτυο της ΕΥΑΘ. Έτσι, η Ανώνυμη Εταιρεία Ύδρευσης και Αποχέτευσης Θεσσαλονίκης -ΕΥΑΘ- το 2022 υπέγραψε ένα μνημόνιο συνεργασίας με τον Δήμο Ωραιοκάστρου, στο οποίο καθορίστηκαν, βεβαίως, οι γενικοί όροι συνεργασίας σχετικά με τα έργα που πρέπει να γίνουν ώστε η περιοχή να αποκτήσει σύγχρονο δίκτυο υδροδότησης με πόσιμο νερό. Από τότε, όμως, έχουν περάσει τέσσερα ολόκληρα χρόνια και η ΕΥΑΘ -είναι ανώνυμη εταιρεία η ΕΥΑΘ- ακόμη αναζητά τη χρηματοδότηση ώστε να υλοποιηθούν αυτά τα έργα του μνημονίου συνεργασίας.
Εν τω μεταξύ, οι κάτοικοι όχι μόνο καλύπτουν τις ανάγκες τους αγοράζοντας συνεχώς νερά εμφιαλωμένα, όχι μόνο βλέπουν τις οικιακές τους συσκευές και εγκαταστάσεις να χαλάνε συχνά λόγω του νερού και του προβληματικού συστήματος της ύδρευσης, αλλά από πάνω πληρώνουν και υπέρογκους λογαριασμούς για νερό που είναι εντελώς ακατάλληλο και για ένα δίκτυο τελείως ανεπαρκές.
Σας ρωτάμε, λοιπόν, κύριε Υπουργέ, σε ποιες ενέργειες θα προβείτε ως Κυβέρνηση για να λυθεί με κρατική ευθύνη -επαναλαμβάνω, με κρατική ευθύνη- το ζήτημα της υδροδότησης της περιοχής της Μυγδονίας με πόσιμο, υγιεινό νερό, χαμηλής, βεβαίως, τιμολόγησης και ως τότε ζητάμε να υπάρχει επιδότηση των κατοίκων για την αγορά του εμφιαλωμένου νερού, να υπάρχει κάλυψη των ζημιών που προκαλούνται στα σπίτια τους εξαιτίας των επαναλαμβανόμενων διακοπών και των προβλημάτων του δικτύου και να υπάρχει και μείωση ή αναστολή πληρωμής των υφιστάμενων υπέρογκων τιμολογίων νερού που πληρώνουν.
Όμως, τι θα κάνετε και για να συντηρηθεί και να εκσυγχρονιστεί το δίκτυο της ύδρευσης και της άρδευσης στον Δήμο Ωραιοκάστρου, με την πρόσληψη, βεβαίως, του αναγκαίου προσωπικού;
ΠΡΟΕΔΡΕΥΩΝ (Γεώργιος Γεωργαντάς): Ορίστε, κύριε Υπουργέ, έχετε τον λόγο για την απάντησή σας.
ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Υφυπουργός Εσωτερικών): Ναι, όντως το πρόβλημα αυτό που έχει προκύψει εκεί προέκυψε κατ’ αρχήν διότι υπάρχει ένας δήμος με δύο διαφορετικούς τρόπους υδροδότησης. Ο παλαιός Δήμος Ωραιοκάστρου υδροδοτείται από την ΕΥΑΘ και ο Δήμος Μυγδονίας και Καλλιθέας που ενσωματώθηκε στον Δήμο Ωραιοκάστρου υδροδοτείται από την τοπική ΔΕΥΑ. Για αυτόν τον λόγο και ο Δήμος Ωραιοκάστρου ζήτησε από την πρώτη στιγμή -ήταν από τους πρώτους δήμους- η ΔΕΥΑ να ενταχθεί τελικά στην ΕΥΑΘ. Ποιο είναι το πρόβλημα; Όπως είπε ο κύριος συνάδελφος, παρατηρούνται πολύ μεγάλες ποσότητες νίτρου στον υδροφόρο ορίζοντα λόγω της υπερβολικής λίπανσης των καλλιεργειών και τα λοιπά, αλλά υπάρχει και στα ορεινά σημεία αυτού του πρώην δήμου που ενσωματώθηκε τώρα στο Ωραιόκαστρο πολύ υψηλά επίπεδα σε μαγνήσιο, σε σίδηρο και τα λοιπά.
Ποια είναι η λύση σε όλα αυτά και τι έχουμε κάνει; Όπως υδροδοτείται ο υπόλοιπος Δήμος Ωραιοκάστρου, ακριβώς από το κεντρικό αντλιοστάσιο, μόλις ολοκληρωθεί και το θέμα του διυλιστηρίου, να υδροδοτηθεί και ο υπόλοιπος δήμος. Μέχρι τότε, αυτό είναι η υπόθεση της ΔΕΥΑ του Ωραιοκάστρου, σύμφωνα και με ενημέρωση που έχουμε και από τον δήμο, εφαρμόζεται ως μία έμμεση επιδότηση η χαμηλότερη τιμολογιακή πολιτική σε αυτές τις περιοχές, ενώ στον υπόλοιπο Δήμο Ωραιοκάστρου η τιμολογιακή πολιτική για το νερό καθορίζεται από την ΕΥΑΘ. Στα χωριά αυτά που είπαμε -που δεν είναι χωριά, είναι μεγάλα κέντρα, ημιαστικές περιοχές, ο Δρυμός, η Λητή και το Μελισσοχώρι- εκεί ξεκινάει η χρέωση από 0,20 ευρώ, είναι η χαμηλότερη τιμολογιακή πολιτική σε ολόκληρη την επικράτεια -χωρίς υπερβολή- ακριβώς για αυτόν τον λόγο, διότι το νερό χρησιμοποιείται κυρίως για την άρδευση, αλλά δεν μπορεί να χρησιμοποιηθεί ως πόσιμο νερό.
Η λύση, λοιπόν, είναι από τη μία να μπορέσουμε να συνδέσουμε το κεντρικό αντλιοστάσιο και να υπάρχει υδροδότηση από την ΕΥΑΘ, όπως και στον υπόλοιπο Δήμο Ωραιοκάστρου και υπάρχουν και γεωτρήσεις οι οποίες γίνονται στην περιοχή μετά από μελέτες και του πανεπιστημίου, για να μπορέσουμε να βρούμε κάποιες περιοχές που να έχουν κατάλληλο νερό. Ήδη στο Μελισσοχώρι με κάποια φίλτρα που έχει εγκαταστήσει ο Δήμος Ωραιοκάστρου ουσιαστικά αφαιρούνται οι ιδιαίτερα υψηλές σε περιεκτικότητα ποσότητες σιδήρου από το νερό. Αυτό είναι το άλλο πρόβλημα του νερού. Σε ό,τι αφορά, όμως, εκεί όπου παρουσιάζεται νερό με υψηλή περιεκτικότητα σε νίτρο, αυτό καθιστά το νερό εντελώς ακατάλληλο για πόση.
Για τον λόγο αυτό η ΕΥΑΘ στο πλαίσιο της εταιρικής κοινωνικής ευθύνης, πέρα από τον γενικό σχεδιασμό της σύνδεσης με το κεντρικό δίκτυο της ύδρευσης για τις περιοχές αυτές, έχει προχωρήσει και σε χρηματοδότηση κάποιων γεωτρήσεων, ακριβώς για να μπορέσει το ζήτημα αυτό να αντιμετωπιστεί μέχρι την οριστική λύση του.
ΠΡΟΕΔΡΕΥΩΝ (Γεώργιος Γεωργαντάς): Ορίστε, κύριε συνάδελφε, έχετε τον λόγο για τη δευτερολογία σας.
ΙΩΑΝΝΗΣ ΔΕΛΗΣ: Από την απάντησή σας, κύριε Υπουργέ, κρατάω δύο πράγματα, πρώτον, την παραδοχή του προβλήματος και βέβαια, το πιο σημαντικό είναι το χαμηλότερο τιμολόγιο που ισχύει για την περιοχή της Μυγδονίας. Νομίζουμε, όμως, ότι και αυτό το χαμηλό τιμολόγιο είναι υπερβολικό γιατί πληρώνουν οι άνθρωποι λογαριασμούς για νερό που είναι ακατάλληλο και είναι και επικίνδυνο σε κάποιες περιπτώσεις.
Το πρόβλημα, λοιπόν, είναι εδώ, είναι οξυμένο, είναι χρόνιο, απαιτείται άμεση αντιμετώπιση που δεν την βλέπουμε, δυστυχώς. Είναι χαρακτηριστικό ότι έχουμε κάνει κοινοβουλευτική παρέμβαση για το θέμα πριν από έντεκα χρόνια, το 2015, αλλά και πριν από τρία χρόνια, με μια αναφορά εκεί των κατοίκων της περιοχής, του «Μακεδονικού» της Λητής, του Αθλητικού Συλλόγου, του Πολιτιστικού Συλλόγου και τα λοιπά. Οι απαντήσεις από την Κυβέρνηση ήταν πάντα άλλα λόγια να αγαπιόμαστε ή το δεύτερο, η γνωστή μετάθεση των ευθυνών.
Ερχόμαστε στο τώρα, λοιπόν και να μπούμε στην ουσία. Πρόσφατα, τον Φεβρουάριο του 2026, πριν από εννέα μήνες δηλαδή, το Διοικητικό Συμβούλιο της ΕΥΑΘ εγκρίνει την υποβολή πρότασης για την ένταξη και χρηματοδότηση των έργων υδροδότησης περιοχών Ωραιοκάστρου από το Ευρωπαϊκό Ταμείο Περιφερειακής Ανάπτυξης. Αγνοούμε την τύχη αυτής της πρότασης, αν εγκρίθηκε, σε ποιο στάδιο βρίσκεται. Δύο μήνες, όμως, μετά, τον Απρίλιο του 2026, η ΕΥΑΘ ΑΕ με απάντησή της σε επιστολή των κατοίκων της Μυγδονίας -την απάντηση της ΕΥΑΘ θα την καταθέσω στα Πρακτικά- αναφέρει ότι -ακούστε!- το χρονοδιάγραμμα της υλοποίησης των έργων για υγιεινό και επαρκές πόσιμο νερό στην περιοχή της Μυγδονίας ανέρχεται σε σαράντα τέσσερις μήνες περίπου μετά την ένταξη σε χρηματοδότηση, κοντά δηλαδή σε τέσσερα χρόνια και αφού εγκριθεί η χρηματοδότηση.
Δεν αρκεί, όμως, αυτό, απαραίτητη προϋπόθεση -και εσείς έμμεσα το παραδεχτήκατε- για να λειτουργήσουν όλα τα παραπάνω είναι να έχει ολοκληρωθεί το υπό κατασκευή έργο της επέκτασης της εγκατάστασης επεξεργασίας νερού, του διυλιστηρίου ύδατος με λίγα λόγια της ΕΥΑΘ, το οποίο και θα δώσει τη δυνατότητα διπλασιασμού της ποσότητας του πόσιμου ύδατος που επεξεργάζεται η εγκατάσταση. Μόνο που αυτό το έργο σήμερα βρίσκεται ακόμη σε φάση κατασκευής και αρχικά προβλεπόταν ότι θα είχε τελειώσει το 2025. Μπαίνουμε στο 2027.
Άρα, κύριε Υπουργέ, ούτε το δίκτυο είναι έτοιμο -και θα περάσουν τουλάχιστον τέσσερα με πέντε χρόνια για να γίνει- ούτε το νερό της ΕΥΑΘ είναι αρκετό για να υδροδοτηθεί η Μυγδονία. Δεν υπάρχει, όμως, ένα δεσμευτικό χρονοδιάγραμμα και πολύ θα θέλαμε να το ακούσουμε από εσάς.
Εν τω μεταξύ, αποτελεί κυριολεκτικά αντίφαση και ειρωνεία από τη μια να κλείνει το Γυμνάσιο και το Λύκειο της Μυγδονίας, στον Δρυμό συγκεκριμένα -την προηγούμενη εβδομάδα έγινε αυτό- λόγω πλημμύρας από τη βροχή και οι μαθητές να κάνουν μαθήματα διαδικτυακά και από την άλλη να σκέφτεσαι τι μπορεί να συμβεί με την έλλειψη νερού σε περίπτωση πυρκαγιάς σαν αυτή του καλοκαιριού που είχαμε στη Λητή και χάσαμε και τρεις συνανθρώπους μας.
Είναι ολοφάνερη, λοιπόν, εδώ εκτός των άλλων και η έλλειψη ενός κεντρικού σχεδιασμού -το βλέπουμε και στην περίπτωση των δύο τρόπων υδροδότησης του Δήμου Ωραιοκάστρου- που είναι ένας κεντρικός σχεδιασμός που είναι ασύμβατος με τον καπιταλιστικό τρόπο οργάνωσης της οικονομίας και της κοινωνίας και ο λόγος είναι ότι καθιστά ένα εξ ορισμού κοινωνικό αγαθό σε εμπόρευμα, το οποίο παίζεται στα χρηματιστήρια.
Ασφαλώς και μπορεί να εξασφαλιστεί για όλους ασφαλής και προσιτή ύδρευση, αποτελεσματική άρδευση, αντιπλημμυρική προστασία, αλλά αυτό είναι δυνατό μόνο στον σοσιαλισμό, αφού ο σκοπός της παραγωγής δεν θα είναι το κέρδος, αλλά η ευημερία της κοινωνίας.
Περιμένουμε από εσάς, κύριε Υπουργέ, ένα δεσμευτικό χρονοδιάγραμμα, αν μπορείτε να το δώσετε.
(Στο σημείο αυτό ο Βουλευτής κ. Ιωάννης Δελής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Έχω να κάνω δύο ανακοινώσεις προς το Σώμα.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και τρεις συνοδοί εκπαιδευτικοί από το 10ο Δημοτικό Σχολείο Ηλιούπολης.
Η Βουλή σάς καλωσορίζει.
(Χειροκροτήματα από όλες τις πτέρυγες της Βουλής)
Επίσης, οι Υπουργοί Εθνικής Οικονομίας και Οικονομικών, Εξωτερικών και Ψηφιακής Διακυβέρνησης κατέθεσαν στις 10-11-2026 σχέδιο νόμου: «Κύρωση της Πολυμερούς Συμφωνίας Αρμόδιων Αρχών σχετικά με την Ανταλλαγή Πληροφοριών GloBE και εφαρμοστικές διατάξεις».
Παραπέμπεται στην αρμόδια Διαρκή Επιτροπή.
Κύριε Υπουργέ, παρακαλώ για τη δευτερολογία σας.
ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Υφυπουργός Εσωτερικών): Λοιπόν, κατ’ αρχάς, να διαβεβαιώσουμε αυτό το οποίο έχει ειπωθεί κατ’ επανάληψη. ότι το νερό είναι δημόσιο αγαθό και με την έννοια αυτή θα παραμείνει δημόσιο αγαθό. Άρα, δεν υπάρχει κανένας λόγος να μπούμε σε μια τέτοια συζήτηση, όταν έχει ξεκαθαριστεί απόλυτα και από την Κυβέρνηση τι ακριβώς σκοπεύει να κάνει με το ζήτημα του νερού, γιατί είχαν ακουστεί πάρα πολλά, όχι σε αυτή την Αίθουσα μόνο, αλλά γενικότερα.
Από την άλλη πλευρά, πολύ γρήγορα εγώ θα πω το εξής, ότι, όντως, αυτό το πρόβλημα ασφαλώς και το αναγνωρίζουμε. Αυτό το οποίο έχουμε πει από την πρώτη στιγμή είναι ότι έχουμε προβεί σε πολύ συγκεκριμένες ενέργειες. Και διαβάζω: Από το Τομεακό Πρόγραμμα Ανάπτυξης 2021-2025 έχει ενταχθεί για τον Δήμο Ωραιοκάστρου το έργο «Ανόρυξη δύο γεωτρήσεων στην περιοχή Λητής του Δήμου Ωραιοκάστρου για την αντιμετώπιση των προβλημάτων λειψυδρίας», συνολικής δημόσιας δαπάνης 149.203 ευρώ κ.λπ.
Από το πρόγραμμα «Αντώνης Τρίτσης» υλοποιείται από τη ΔΕΥΑ Ωραιοκάστρου το έργο «Αντικατάσταση δικτύων ύδρευσης οικισμών Λητής, Δρυμού και τμήματος Μελισσοχωρίου, διευρυμένου Δήμου Ωραιοκάστρου», προϋπολογισμού 3.560.000 ευρώ. Το έργο μεταφέρθηκε από το πρόγραμμα «Φιλόδημος Ι» στο πρόγραμμα «Αντώνης Τρίτσης».
Σχετικά με την ΕΥΑΘ, η αρμοδιότητα του χώρου ευθύνης, όπως είπαμε, ανήκει στη ΔΕΥΑ και όχι στην ΕΥΑΘ. Πρόκειται, πράγματι, όπως ζήτησε και ο Δήμος Ωραιοκάστρου, να ενταχθεί και ο υπόλοιπος Δήμος στην ΕΥΑΘ. Η ΕΥΑΘ, αναγνωρίζοντας όλα αυτά τα προβλήματα υδροδότησης, υπέγραψε μνημόνιο συνεργασίας με τον Δήμο, όπως είπε και ο κύριος συνάδελφος, και τη ΔΕΥΑ Ωραιοκάστρου και στο πλαίσιο αυτό έχει ολοκληρώσει τις εξής μελέτες, αφού έχει ληφθεί φυσικά και η άδεια περιβαλλοντικών επιπτώσεων: Την Οριστική Υδραυλική Μελέτη για την ενίσχυση με νερό των περιοχών Μελισσοχωρίου, Λητής και Δρυμού, την Οριστική Μελέτη Εσωτερικού Δικτύου Ύδρευσης της Δημοτικής Κοινότητας Ωραιοκάστρου και την Οριστική Υδραυλική Μελέτη Αναβάθμισης και Βελτίωσης.
Σε ό,τι αφορά το πρόγραμμα αυτό, πράγματι, η επέκταση του διυλιστηρίου νερού χρειάζεται κάποιο διάστημα για τη συμβασιοποίησή της και από εκεί και πέρα, για την ολοκλήρωση των έργων.
Μέχρι τότε, ο Δήμος Ωραιοκάστρου θα συνεχίσει, από ό,τι μας διαβεβαίωσε, να εφαρμόζει τη χαμηλότερη τιμολογιακή πολιτική, ειδικά για αυτές τις περιοχές, ακριβώς αναγνωρίζοντας το πρόβλημα και προσπαθώντας με αυτόν τον τρόπο να βοηθήσει εκεί τους κατοίκους μέχρι την οριστική επίλυση του προβλήματος, κύριε Πρόεδρε.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Υπουργέ. Σας ευχαριστώ και τους δύο.
Κυρίες και κύριοι συνάδελφοι, ολοκληρώθηκε η συζήτηση της επίκαιρης ερώτησης.
Σε αυτό το σημείο θα διακόψουμε τη συνεδρίαση. Θα επανέλθουμε σε λίγο με τη συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Βελτίωση του σχεδιασμού της αγοράς ηλεκτρικής ενέργειας - Ενσωμάτωση της Οδηγίας (ΕΕ) 2024/1711 του Ευρωπαϊκού Κοινοβουλίου και του Συμβουλίου της 13ης Ιουνίου 2024 για την τροποποίηση των Οδηγιών (ΕΕ) 2018/2001 και (ΕΕ) 2019/944 και λοιπές διατάξεις».
Διακόπτουμε για πολύ λίγο.
(ΔΙΑΚΟΠΗ)
(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, εισερχόμεθα στην ημερήσια διάταξη της
ΝΟΜΟΘΕΤΙΚΗΣ ΕΡΓΑΣΙΑΣ
Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας «Βελτίωση του σχεδιασμού της αγοράς ηλεκτρικής ενέργειας - Ενσωμάτωση της Οδηγίας (ΕΕ) 2024/1711 του Ευρωπαϊκού Κοινοβουλίου και του Συμβουλίου της 13ης Ιουνίου 2024 για την τροποποίηση των οδηγιών (ΕΕ) 2018/2001 και (ΕΕ) 2019/944 και λοιπές διατάξεις».
Τον λόγο έχει ο Κοινοβουλευτικός Εκπρόσωπος του ΣΥΡΙΖΑ, ο κ. Θεόφιλος Ξανθόπουλος. 
Ορίστε, κύριε συνάδελφε, έχετε τον λόγο για την ομιλία σας. 
ΘΕΟΦΙΛΟΣ ΞΑΝΘΟΠΟΥΛΟΣ: Ευχαριστώ, κύριε Πρόεδρε.
Κύριε Υπουργέ, κυρία Υπουργέ, κυρίες και κύριοι συνάδελφοι, θα πιάσω το νήμα από εκεί που το αφήσαμε χθες το βράδυ, διότι χθες το βράδυ στις έντεκα η ώρα είχαμε τις επανειλημμένες δηλώσεις των εκπροσώπων της Κυβέρνησης, οι οποίες για το ζήτημα της πόντισης του καλωδίου και του θέματος που έχει προκύψει με την επίδοση της ρηματικής διακοίνωσης του γαλλικού κράτους στην Τουρκία και την έκδοση από πλευράς Τουρκίας μας έλεγαν ότι δεν υπάρχει κανένα θέμα, ότι δεν ήταν κατόπιν αιτήματος, ότι αδίκως σηκώνουμε το ζήτημα και κυρίως να μην πέφτουμε στην παγίδα της Τουρκίας. Αυτά ελέχθησαν και διά χειλέων του κυρίου Υπουργού, αλλά και του τελευταίου -αν θυμάμαι καλά- ομιλητή της κυβερνητικής Πλειοψηφίας, του κ. Φόρτωμα. Όταν, δηλαδή, εμείς αναδεικνύουμε τις αγωνίες μας για το πώς εξελίσσεται αυτή η ιστορία, όταν υπάρχει κριτική -αν θέλετε- και αντιδράσεις και αντιρρήσεις της Αντιπολίτευσης, έρχεται η Κυβέρνηση και λέει ότι -σε εισαγωγικά- «τσιμπάμε» και παίζουμε το παιχνίδι της Τουρκίας. 
Και φεύγοντας από εδώ στις έντεκα η ώρα με τον κύριο Υπουργό εφησυχασμένο και την Κυβέρνηση αναπαυόμενη στην ασφάλειά της, διαπιστώσαμε ότι μεταμεσονυκτίως η χώρα εξέδωσε αντι-NAVTEX, που σημαίνει κατά την απλή λογική ότι εάν ίσχυαν όλα όσα ισχυρίζονταν τα κυβερνητικά στελέχη μέχρι τις έντεκα το βράδυ, έπρεπε να περάσει χωρίς αντίδραση από την Κυβέρνηση. Επαναλαμβάνω ότι ήμασταν εχθές το βράδυ εδώ δηλώναμε ότι εκφράζουμε τις ανησυχίες μας και θέλαμε ενημέρωση. Ποιο είναι το περιεχόμενο της ρηματικής διακοίνωσης της Γαλλίας; Ήταν σε γνώση της Κυβέρνησης ότι θα το κάνει; Συναίνεσε η Κυβέρνηση για την πράξη της Γαλλίας; Αντέδρασε η Κυβέρνηση για τις πράξεις της Γαλλίας; 
Μας έλεγαν, λοιπόν, τα κυβερνητικά στελέχη «Παίζετε το παιχνίδι της Τουρκίας» και «Μην πέφτετε στην παγίδα». Και έχουμε τώρα την επίσημη αντίδραση της χώρας για την έκδοση της αντι- NAVTEX. Τι έχουν να πουν οι κατά τα άλλα ασφαλείς Κυβερνητικοί Εκπρόσωποι και κυβερνητικά στελέχη; Εμείς ήμασταν αυτοί που πέσαμε στην παγίδα της Τουρκίας, όταν η ίδια η χώρα αναγκάστηκε να αντιδράσει με διπλωματικό τρόπο και όπως επιβάλλεται στην NAVTEX της Τουρκίας; 
Και προσέξτε, κυρίες και κύριοι της Πλειοψηφίας, ανάλογα υπέστη η χώρα και με το τουρκολιβυκό μνημόνιο, διότι, αν θυμάστε, η πάγια θέση της Κυβέρνησης ήταν ότι είναι ένα καταφανώς παράνομο σύμφωνο -που είναι- δεν επιφέρει αποτελέσματα στις διεθνείς έννομες σχέσεις και, ξαφνικά, πριν από μερικές μέρες, την περασμένη εβδομάδα, η υπόλοιπη Λιβύη, ο Στρατάρχης Χαφτάρ, τον οποίο υποδεχτήκατε εδώ στη Βουλή μετά βαΐων και κλάδων, συνυπέγραψε, αποδέχτηκε το τουρκολιβυκό μνημόνιο και η χώρα βρέθηκε με την πλάτη στον τοίχο. Και αυτό το τουρκολιβυκό μνημόνιο σκιάζει σήμερα τη συνεδρίαση της Βουλής, ακριβώς διότι έχουμε την προηγούμενη αρνητική εμπειρία του καθησυχασμού, του εφησυχασμού της Κυβέρνησης, ενώ στο διπλωματικό επίπεδο και στο διεθνές επίπεδο οι εξελίξεις τρέχουν. 
Ανοίγω μια παρένθεση για να πω ότι στη διεθνή σκακιέρα τα πάντα έχουν σημασία, και αυτά που κάνεις και αυτά που δεν κάνεις, και αυτά που λες και αυτά που αποφεύγεις να λες. Σήμερα, λοιπόν, νομίζω ότι είναι επιτακτική ανάγκη να ξεκαθαρίσει η Κυβέρνηση τη θέση της. Από τη στιγμή που εκδίδει και επιδίδει την αντι-NAVTEX, απαντώντας στην προκλητική στάση της Τουρκίας, η Βουλή των Ελλήνων και κατ’ επέκταση ο ελληνικός λαός πρέπει να μάθει και η Κυβέρνηση οφείλει να απαντήσει. Αρχικά, ήταν η δήλωση του Κυβερνητικού Εκπροσώπου ότι αυτό είναι ένα θέμα της εταιρείας. Στη συνέχεια, το γαλλικό κράτος -επαναλαμβάνω- η Γαλλική Δημοκρατία επέδωσε ρηματική διακοίνωση στην Τουρκία. Ποιο είναι το περιεχόμενο της ρηματικής διακοίνωσης; Οφείλουμε να το μάθουμε. Οφείλει η Κυβέρνηση να το πληροφορηθεί και να ενημερώσει τη Βουλή. 
Επιπλέον, υπάρχει NAVTEX από πλευράς Τουρκίας και μέχρι χθες το βράδυ όλα έβαιναν καλώς και κάθε φορά που εκφράζαμε εμείς τις αντιρρήσεις μας, η κυβερνητική Πλειοψηφία μας εγκαλούσε και μας έλεγε «Παίζετε το παιχνίδι της Τουρκίας» και «Μην τσιμπάτε» κατά το κοινώς λεγόμενον και στη μιάμιση το βράδυ η χώρα εκδίδει αντι- NAVTEX.
Καταλαβαίνετε, λοιπόν, κυρίες και κύριοι της Πλειοψηφίας, ότι τα πράγματα δεν είναι όπως ισχυρίζεστε. Η λογική του εφησυχασμού και του ότι «Δεν έγινε και τίποτα» ξεπεράστηκε από τα γεγονότα και η Βουλή πρέπει να μάθει. Η Βουλή πρέπει να πληροφορηθεί. 
Έρχομαι στα του νομοσχεδίου. Κατ’ αρχάς, να πω για να πληροφορηθούν οι πολίτες ότι ο τίτλος του νομοσχεδίου είναι «Βελτίωση του σχεδιασμού της αγοράς ηλεκτρικής ενέργειας - Ενσωμάτωση της Οδηγίας (ΕΕ) 2024/1711 του Ευρωπαϊκού Κοινοβουλίου και του Συμβουλίου της 13ης Ιουνίου 2024 για την τροποποίηση των οδηγιών (ΕΕ) 2018/2001 και (ΕΕ) 2019/944 και λοιπές διατάξεις». 
Μιλάμε, λοιπόν, γι’ αυτό που καίει την ελληνική κοινωνία σήμερα, που είναι η ηλεκτρική ενέργεια. Το αφετηριακό ερώτημα που θέτουμε ως κόμμα της Ριζοσπαστικής Ανανεωτικής Αριστεράς είναι για τον χαρακτήρα της ηλεκτρικής ενέργειας. Τι είναι, κυρίες κύριοι της κυβερνητικής Πλειοψηφίας, η ηλεκτρική ενέργεια; Είναι κοινωνικό αγαθό, όπως ισχυριζόμαστε εμείς, ή είναι ένα προϊόν επενδυτικών επενδύσεων, όπως πρακτικά υιοθετείτε εσείς; Διότι, εάν είναι επενδυτικό προϊόν, είναι προφανές ότι το θεσμικό πλαίσιο και η κατεύθυνση που ακολουθείται, προσιδιάζει σε άλλα θέματα. Εάν είναι κοινωνικό αγαθό, όπως ισχυριζόμαστε εμείς, είναι προφανές ότι πρέπει να προστατευτεί ως τέτοιο και η αποκλειστική προσέγγιση της ηλεκτρικής ενέργειας δεν πρέπει να είναι λογιστική -εάν θέλετε, οικονομοτεχνική- αλλά να έχει ένα βαθύ κοινωνικό αποτύπωμα.
Χθες το βράδυ ο κύριος Υπουργός έκανε νομοτεχνικές και προσπάθησε να βελτιώσει το περιεχόμενο του νομοσχεδίου. Άκουσα τον κύριο Υπουργό, αλλά βλέπω ταυτοχρόνως ότι στην Έκθεση της Επιστημονικής Υπηρεσίας της Βουλής υπάρχει μία πολύ ρητή επιφύλαξη για το άρθρο 6, το οποίο ουσιαστικά ρυθμίζει τη σχέση καταναλωτή και παρόχου και επιβάλλει την κύρωση της διακοπής της ηλεκτροδότησης, εφόσον ο καταναλωτής δεν ανταποκριθεί στις συμβατικές του υποχρεώσεις. Καταλήγει -για να μην διαβάζω όλο το κείμενο της Έκθεσης- στην ακροτελεύτια παράγραφο. Μιλάω για την Έκθεση της Επιστημονικής Υπηρεσίας της Βουλής. 
Επομένως, θα ήταν -ενδεχομένως- σκόπιμο να οριστεί ότι η καταγγελία της σύμβασης προμήθειας και ιδίως, η διακοπή της ηλεκτροδότησης, πρέπει να οφείλεται σε αποδεδειγμένη υπαιτιότητα του αντισυμβαλλόμενου καταναλωτή και σε κάθε περίπτωση, ότι προηγουμένως έχουν ληφθεί από τον προμηθευτή όλα τα προαναφερθέντα εναλλακτικά μέτρα αποφυγής της, πριν από οποιαδήποτε διακοπή ηλεκτροδότησης. 
Το λύνει το πρόβλημα η νομοτεχνική του κυρίου Υπουργού; Κατά τη γνώμη μας, όχι. Και αυτό παραμένει ένα πολύ σοβαρό πρόβλημα. Το βελτιώνει, δεν θέλω να είμαι ισοπεδωτικός, αλλά δεν το λύνει. Και το πρόβλημα που θα έχει ο αδύναμος καταναλωτής -γιατί περί αυτού πρόκειται- δεν το αντιμετωπίζει η Κυβέρνηση και θα το βρούμε μπροστά μας. Βεβαίως, από τη στιγμή που εσείς έχετε την άποψη ότι πρόκειται περί επενδυτικού προϊόντος, είναι αυτονόητο ότι δεν πληρώνεις, δεν έχεις. 
Στόχος του νομοσχεδίου γενικότερα, όπως προκύπτει και από την Αιτιολογική του Έκθεση, είναι να υπάρξουν οφέλη από την ανάπτυξη των Ανανεώσιμων Πηγών Ενέργειας, να ενισχυθούν τα δίκτυα και να εκσυγχρονιστεί η αγορά της ενέργειας. Αυτός είναι ο διακηρυγμένος σκοπός του νομοσχεδίου, γιατί στην πραγματικότητα καμία ενεργειακή μετάβαση δεν μπορεί να υλοποιείται με μετακύλιση του κόστους της ανάπτυξης των δικτύων και των μεγάλων ενεργοβόρων επενδύσεων στους λογαριασμούς των νοικοκυριών και στις πλάτες των μικρομεσαίων παραγωγών της ΑΠΕ.
Στο νομοσχέδιο -κι αυτό οφείλω να το επισημάνω- άκουσα τη δήλωση του κυρίου Υπουργού, αλλά από δηλώσεις έχουμε χορτάσει, οι πράξεις μας ανεβάζουν στα κάγκελα. Στο νομοσχέδιο περιλαμβάνεται η πώληση του ποσοστού των 34% των μετόχων του Δημοσίου της ΔΕΣΦΑ, δηλαδή της Επιχείρησης Φωταερίου στη ΔΕΠΑ Εμπορίας, διάταξη που βρίσκει αντίθετους και τον Σύλλογο Εργαζομένων της ΔΕΣΦΑ, γιατί φοβούνται περαιτέρω ιδιωτικοποίηση στον τομέα της ενέργειας και της καθίζησης των μισθών τους.
Εμείς ως ΣΥΡΙΖΑ υποστηρίζουμε ότι η μεταρρύθμιση της αγοράς ηλεκτρικής ενέργειας, πρέπει να υπηρετεί όχι μόνο την εύρυθμη λειτουργία της αγοράς, αλλά και την κοινωνικά δίκαιη ενεργειακή μετάβαση. Γιατί η δίκαιη κοινωνικά ενεργειακή μετάβαση, είναι το μεγάλο στοίχημα αυτής της περιόδου. Ή θα αφήσουμε ένα μεγάλο κομμάτι της κοινωνίας σε ενεργειακή επισφάλεια, σε ενεργειακή φτώχεια, για να κερδοσκοπήσουν οι επενδυτές ή θα δούμε την κοινωνική διάσταση του ρεύματος και θα πάρουμε μέτρα, ώστε το ρεύμα να βρει τη λειτουργία του ως κοινωνικό αγαθό. 
Και επειδή έγινε αρκετή κουβέντα εχθές για την κατάσταση της ΔΕΗ το 2019 και το πόσο σε κακή κατάσταση την πήρατε και τώρα η ΔΕΗ είναι μία ακμάζουσα και ισχυρή μονάδα παραγωγής, να θυμίσω το εξής: Για εμάς, που το ρεύμα είναι κοινωνικό αγαθό, το γεγονός ότι σήμερα η ΔΕΗ δίνει μερίσματα αυξημένα στους μετόχους, δεν αποτελεί επιχείρημα. Διότι, όταν ο μικρομεσαίος καταναλωτής, όταν ο επαγγελματίας, όταν η μονογονεϊκή οικογένεια δεν μπορεί να πληρώσει το λογαριασμό του ρεύματος, είναι προφανές ότι δεν τον απασχολεί η κατάσταση της μετοχής της ΔΕΗ. Κι αυτό δείχνει τη στόχευση και τη δική σας και τη δική μας. 
Εμείς υποστηρίζουμε ότι η Κυβέρνηση πρέπει να επανεξετάσει τους μηχανισμούς διαμόρφωσης των τιμών ηλεκτρικής ενέργειας, ώστε τα οφέλη από την αυξανόμενη διείσδυση των ΑΠΕ να μεταφέρονται αποτελεσματικότερα στους καταναλωτές και να περιορίζεται η επίδραση των τιμών του ορυκτού αερίου.
Επίσης, πρέπει να προχωρήσει στη διαμόρφωση σαφούς χρονοδιαγράμματος απεξάρτησης της ηλεκτροπαραγωγής από το ορυκτό αέριο με παράλληλη ανάπτυξη των ΑΠΕ, αποθήκευση των δικτύων και άλλων λύσεων ευελιξίας στη βάση των κλιματικών στόχων της χώρας. 
Τέλος, κάτι για το χρηματιστήριο ενέργειας. Ήταν μία επιλογή του ΣΥΡΙΖΑ, αλλά θυμίζω πως σε όλη την περίοδο διακυβέρνησης του ΣΥΡΙΖΑ, μέχρι και τον Γενάρη του 2019, δεν ανέβηκε η τιμή της κιλοβατώρας ούτε κατά ένα λεπτό. Και αυτό ήταν μία σαφής πολιτική επιλογή και δείχνει ότι όταν η πολιτική εξουσία έχει στόχους κοινωνικής προστασίας, παρότι υπάρχει ένα δυσμενές θεσμικό πλαίσιο, μπορεί να βρει τον τρόπο να βοηθήσει τη μεγάλη κοινωνική πλειοψηφία. 
Κυρίες και κύριοι συνάδελφοι, είναι προφανές ότι σήμερα με τον τρόπο που προσεγγίζεται το μείζον ζήτημα του σχεδιασμού της αγοράς ηλεκτρικής ενέργειας,  δεν αφίστασθε και δεν μπορείτε να αποστείτε από τον πυρήνα της ιδεολογίας σας ότι το ηλεκτρικό ρεύμα αποτελεί επενδυτικό προϊόν. Όλες αυτές οι πρωτοβουλίες οι νομοθετικές και οι λύσεις που προτείνετε είναι προς την κατεύθυνση της καλύτερης απόδοσης του ηλεκτρικού ρεύματος ως επενδυτικού προϊόντος και αυτό είναι στον αντίποδα των αναγκών της ελληνικής κοινωνίας ή τουλάχιστον της πλειοψηφίας της, την οποία και θέλουμε να εκφράσουμε. 
Σας ευχαριστώ πολύ.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Γεώργιος Γεωργαντάς): Ο Κοινοβουλευτικός Εκπρόσωπος της Ελληνικής Λύσης κ. Χήτας έχει τον λόγο για έξι λεπτά.
ΚΩΝΣΤΑΝΤΙΝΟΣ ΧΗΤΑΣ: Πολύ γρήγορα, στο σύντομο χρόνο που έχω στη διάθεσή μου, θα ξεκινήσουμε μετά του καλωδίου. Λάθος δρόμο διαλέξετε και πήρατε. Όποιος εκφράζει -και το κάνουμε με έντονο τρόπο- ένσταση για τη λάθος άσκηση εξωτερικής πολιτικής που κάνετε, κύριε Τσάφο, αυτόματα χαρακτηρίζεται από εσάς είτε ανθέλληνας είτε ότι υιοθετεί τις απόψεις της Τουρκίας. Απαράδεκτο και λάθος από τη θέση της Κυβέρνησης!
Προφανώς, ασκείτε λάθος εξωτερική πολιτική στο σύνολο. Άλλωστε δεν είμαστε εμείς αυτοί, ούτε βγήκε ποτέ ο Βελόπουλος, ούτε η Ελληνική Λύση να πει «τον ήπιαμε». Το «τον ήπιαμε» είναι δήλωση του κ. Καλογερόπουλου, Βουλευτής της Νέας Δημοκρατίας με την υπόθεση της Κάσου. Δεν το είπαμε εμείς αυτό. Δεν μιλήσαμε εμείς για εθνική ήττα, όπως το είπε ο κ. Καιρίδης, για παράδειγμα. Δεν μιλήσαμε εμείς ότι υπαναχωρήσαμε στην Κάσο δύο φορές, που το είπε ο κ. Άγγελος Συρίγος που είναι δικός σας Βουλευτής. Όλα αυτά είναι δικά σας πράγματα. Δεν είπαμε εμείς κάτι από όλα αυτά, που έτσι είναι και ισχύουν, αλλά δεν μπορείτε να λέτε εσείς ότι αυτή είναι λάθος άσκηση εξωτερικής πολιτικής και να που έβγαλε την NAVTEX χθες το βράδυ η Τουρκία. 
[bookmark: _Hlk245287625]Να δούμε λίγο τι έχει γίνει πολύ γρήγορα. Ερώτηση: Για να περάσουν καλώδια στην υφαλοκρηπίδα ενός άλλου κράτους χρειάζεται άδεια; Όχι, δεν χρειάζεται καμία άδεια. Άδεια απαιτείται μόνο αν περάσουν σωληναγωγοί, δηλαδή σωλήνες, αγωγοί, είτε πετρελαίου είτε είναι αερίου στην υφαλοκρηπίδα κάποιου άλλου κράτους πάλι. Πάμε όμως τώρα, για να περάσουν καλώδια, ενώ δεν απαιτείται άδεια, απαιτείται οπωσδήποτε ενημέρωση -ποιου;- του παράκτιου κράτους στο οποίο ανήκει υφαλοκρηπίδα. 
Τι δουλειά έχει η Τουρκία να ενημερωθεί; Της ανήκει η υφαλοκρηπίδα και δεν το ξέρουμε, για να καταλάβουμε; Γιατί γίνεται αυτό; Γίνεται αυτό γιατί το κράτος στο οποίο ανήκει η υφαλοκρηπίδα έχει αποκλειστικό δικαίωμα στην εκμετάλλευσή της, όποτε θέλει και μια ενημέρωση. 
Συμπέρασμα, κύριε Τσάφο, έπειτα λοιπόν από τη γραπτή ρηματική διακοίνωση -την ενημέρωση μωρέ, μάθαμε όλοι «ρηματική διακοίνωση», ακούει ο κόσμος και τρελαίνεται- την ενημέρωση που παρείχαμε μέσω της Γαλλίας στην Τουρκία ουσιαστικά -και εδώ είναι το πρόβλημα- γίνονται ντε φάκτο αποδεκτές οι αιτιάσεις της Τουρκίας, ότι η υφαλοκρηπίδα και ως εκ τούτου και η υπερκείμενη αποκλειστική οικονομική ζώνη, η ΑΟΖ, στην περιοχή της Ανατολικής Μεσογείου είναι δικά της κυριαρχικά δικαιώματα. 
Και την κάνουμε και συνομιλητή και έρχεται χθες το βράδυ η Τουρκία και βγάζει και μια NAVTEX και λέει «παιδιά, σαν συνομιλητής που με αφορά και το θέμα, ok, ευχαριστούμε πάρα πολύ, προχωρήστε». Αυτό κάναμε και αυτό είναι το λάθος. Και τα λάθη θα τα επισημαίνουμε. Δεν πάτε να λαϊκίζετε και να λέτε ότι αυτές είναι οι θέσεις της Τουρκίας, όχι. Ναι, σημαντικά θέματα πάρα πολύ. Ναι, να γίνει το έργο, προφανώς, προς όφελος της Κύπρου μας. Είναι ένα ευρωπαϊκό έργο και πρέπει να γίνει, αλλά όχι έτσι. Είστε επικίνδυνοι. 
Δεύτερο θέμα: Δεύτερη μέρα ομιλίας στη Βουλή σήμερα του νομοσχεδίου και ακόμα περιμένουμε να συγκεντρωθεί ο απαραίτητος αριθμός των τριάντα Βουλευτών για την προανακριτική με αφορμή τη μηνυτήρια αναφορά κατά παντός υπευθύνου που καταθέσαμε με αφορμή τις δηλώσεις του Γεωργιάδη για τον Τσίπρα ότι αυτός ο άνθρωπος τα έχει πάρει και έχει πάρει μίζα. 
Είναι ο μόνος τρόπος για να διαλευκανθεί αυτή η υπόθεση. Για τις δηλώσεις του Σπύρου του Γεωργιάδη, ο οποίος υιοθετεί και λεξιλόγιο του δεκανικιού του, αυτή με τις παράνομες υπογραφές, δεν πρόκειται να μπω εγώ στη διαδικασία να σχολιάσω τον Σπύρο Γεωργιάδη πλέον. Η κατάσταση έχει ξεφύγει με αυτόν τον άνθρωπο. Ούτως ή άλλως ο ίδιος σε δηλώσεις του είπε «ο ανέντιμος Τσίπρας», «ο έτσι, ο δείξας, που τα πήρε, αλλά δεν φταίει αυτός, φταίει ο Μητσοτάκης που δεν τον κυνήγησε». Είναι ωμή ομολογία ότι δεν τον κυνήγησε, ότι τον κάλυψε, ο Μητσοτάκης. Γιατί αυτός είναι ο σκοπός σας, ποτέ δεν πειράζετε ο ένας τον άλλον. Φτιάχνετε τα στημένα δίπολα για να υπάρχετε και να έχετε λόγο ύπαρξης και να έχετε τις πολιτικές σας κόντρες. 
Ερώτηση: Μωρέ, βγαίνει εδώ και λέει ότι τα πήρε και έρχεται η Βουλή και λέει ότι παραγράφηκε ή το άρθρο 86; Ακόμα και έτσι να είναι, που δεν είναι, γιατί εδώ μιλάμε για ξέπλυμα μαύρου χρήματος, έτσι έλεγε και ο Τσοχατζόπουλος ότι έχει παραγραφεί το δικό του αδίκημα και είδατε πού κατέληξε ο Τσοχατζόπουλος. Γιατί μιλάμε για ξέπλυμα μαύρου χρήματος, εάν ισχύει. Γι’ αυτό λοιπόν οι τριάντα Βουλευτές είναι σημαντικοί, τριάντα υπογραφές. Εάν υπήρχαν τριάντα υπογραφές, τότε θα καθόταν ο κάθε κατεργάρης στον πάγκο του. Αλλά δεν το κάνετε.
Και η Novartis είχε παραγραφεί, κύριοι συνάδελφοι. Και για τη Novartis το αδίκημα είχε παραγραφεί και όμως ο ΣΥΡΙΖΑ το τράβηξε έναν χρόνο κ.λπ. και έγινε της τρελής με τη Novartis. Θυμάστε πώς το τράβηξε το θέμα. Είχε παραγραφεί το αδίκημα. Και; Και του Τσοχατζόπουλου είχε παραγραφεί. Άρα είπαμε, καλύπτει ο ένας τον άλλο. 
Κλείνω πάρα πολύ γρήγορα. Μεγάλη κουβέντα έγινε για τους ποινικούς κώδικες. Όλοι ξέρουμε τι έγινε. Όλοι ξέρουμε το πόσο άθλιοι ήταν οι ποινικοί κώδικες, αλλά το τι θα πω εγώ, τι θα πει ένα άλλο κόμμα, το τι θα πει ο Βελόπουλος, το τι θα πει η Ελληνική Λύση, ο καθένας έχει την άποψή του και κρίνεται. Να δούμε λίγο τι είπε ένας εισαγγελέας -είναι εισαγγελέας ρε, παιδιά- για τους ποινικούς κώδικες που άλλαξε ο Τσίπρας και ο ΣΥΡΙΖΑ την τελευταία μέρα; Αφήστε τι λέμε εμείς. 
Διαβάζω αυτό, κύριε Πρόεδρε, για τον νέο ποινικό κώδικα, αυτόν του ΣΥΡΙΖΑ, και κλείνω. Κύριε Ξανθόπουλε, σας το λέω με μεγάλη συμπάθεια γιατί πραγματικά σας συμπαθώ και το εννοώ, αλλά είναι λάθος να υποστηρίζετε ακόμη ένα λάθος το οποίο κάνατε στο παρελθόν. Όποια νομοπαρασκευαστική και αν σας το πρότεινε αυτό κάποιες διατάξεις δεν έπρεπε να περάσουν, τελεία και παύλα. Ο νέος ποινικός κώδικας οδήγησε στην παραγραφή του αδικήματος σε ασέλγεια σε βάρος ανηλίκων που φέρεται να τελέστηκε στη Μολδαβία από τον πρώην Βουλευτή της Νέας Δημοκρατίας Νίκο Γεωργιάδη. 
Η Εισαγγελέας του Τριμελούς Εφετείου στην αγόρευσή της είπε ότι είναι υποχρεωμένη να δεχτεί ένσταση παραγραφής του κατηγορουμένου. Και λέει η Εισαγγελέας: «Δυστυχώς», τα λέει στην αγόρευσή της η Εισαγγελέας, «Δυστυχώς, θα πρέπει να γίνει δεκτή η ένσταση παραγραφής. Ο δικαστής είναι υποχρεωμένος να ακολουθήσει τον νόμο ακόμα και αν προκαλέσει στους πολίτες το ερώτημα πώς μπορεί με το νέο ποινικό κώδικα να θεωρεί ήσσονος σημασίας και να παραγράψει όλα τα πλημμελήματα ακόμα και αυτά που έχουν τελεστεί σε βάρος ανηλίκων». Δυστυχώς, αυτά είναι τα αποτελέσματα του ποινικού κώδικα. Ένας ο οποίος κατηγορούνταν και καταδικάστηκε για ασέλγεια σε βάρος ανηλίκου αθωώθηκε. 
ΘΕΟΦΙΛΟΣ ΞΑΝΘΟΠΟΥΛΟΣ: Παραγράφηκε.
ΚΩΝΣΤΑΝΤΙΝΟΣ ΧΗΤΑΣ: Παραγράφηκε με τον νέο Ποινικό Κώδικα.
Και λέει εδώ η Εισαγγελέας ότι δυστυχώς θα πρέπει να γίνει δεκτή η ένσταση παραγραφής. Αυτά είναι τα αποτελέσματα που γέννησε ο ποινικός κώδικας. Δεν το λέμε εμείς, η Εισαγγελέας στις δηλώσεις της. Το καταθέτω στα Πρακτικά και κλείνει η συζήτηση εδώ, δυστυχώς. Μην επιμένετε στα λάθη σας. Παραδεχτείτε τουλάχιστον τα λάθη σας, για να κάνουμε την Ελλάδα αύριο καλύτερη, έλεος πια!
(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Χήτα. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής είκοσι τέσσερις μαθήτριες και μαθητές και τρεις συνοδοί εκπαιδευτικοί από το 4ο Δημοτικό Σχολείο Αγίου Ιωάννη Ρέντη.
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Τον λόγο τώρα έχει ο Κοινοβουλευτικός Εκπρόσωπος της Πλεύσης Ελευθερίας, ο κ. Καζαμίας, για δώδεκα λεπτά.
ΑΛΕΞΑΝΔΡΟΣ ΚΑΖΑΜΙΑΣ: Καλωσορίζω και εγώ τα παιδιά. 
Κυρίες και κύριοι Βουλευτές, χθες η συνεδρίαση της Ολομέλειας, όπως ήταν φυσικό, κινήθηκε υπό τη σκιά των εξελίξεων γύρω από την πόντιση του καλωδίου GSI. Από την αρχή η θέση της Πλεύσης Ελευθερίας ήταν ότι πρέπει να αποφευχθεί με κάθε τρόπο η δημιουργία ενός κακού προηγούμενου έμμεσης αναγνώρισης στην Τουρκία δικαιωμάτων που δεν έχει. 
Δυστυχώς, η ρηματική διακοίνωση, την οποία απέστειλε η Γαλλία προς την Τουρκία, δεν απετράπη από την Ελληνική Κυβέρνηση παρά το γεγονός ότι φαίνεται πως το παρασκήνιο αυτό ήταν γνωστό και στον Πρωθυπουργό και στο Υπουργείο Εξωτερικών. Αλλά, δυστυχώς, όταν δεν έχουμε πλήρη και ακριβή ενημέρωση για το τι συνέβη από την Ελληνική Κυβέρνηση τα σενάρια παίρνουν και δίνουν. Το παρασκήνιο αυτό για το οποίο υπάρχουν πολλά στοιχεία -θα αναφερθώ σε ορισμένα σε λίγο- δείχνει ότι στο συγκεκριμένο ζήτημα η Ελληνική Κυβέρνηση και το Υπουργείο Εξωτερικών, παρά το γεγονός ότι το διαψεύδει όποτε ερωτάται απευθείας, άσκησε μυστική διπλωματία. Γι’ αυτό θα πρέπει να ενημερωθούμε για το τι συνέβη και, εν πάση περιπτώσει, τι ειπώθηκε. 
Το ζήτημα με το καλώδιο, κυρίες και κύριοι Βουλευτές, κατά την άποψή μας, δεν είναι θέμα ολοκλήρωσης ενός ευρωπαϊκού έργου μόνο, όπως πολλές φορές αναφέρεται. Είναι κατά κύριο λόγο ένα ζήτημα άσκησης κυριαρχικών δικαιωμάτων από τη χώρα μας στην ΑΟΖ και στην υφαλοκρηπίδα της στο Αιγαίο και στην Ανατολική Μεσόγειο. 
Και είναι ζήτημα αποφυγής κάθε ενέργειας που θα μπορούσε εμμέσως να δίνει λόγο στην Τουρκία στις θαλάσσιες ζώνες που καλύπτει το ανυπόστατο και παράνομο τουρκολιβυκό μνημόνιο, ιδίως μετά την εθνική αποτυχία της κύρωσης του τουρκολιβικού Μνημονίου στις 20 Οκτωβρίου από την Εθνοσυνέλευση της ανατολικής Λιβύης στη Βεγγάζη, κάτι το οποίο, βεβαίως, τα τελευταία χρόνια η Κυβέρνηση μας διαβεβαίωνε ότι δεν θα συνέβαινε. 
Εξάλλου, δεν είναι συμπτωματικό ότι λίγο μετά την κύρωση του τουρκολιβικού Μνημονίου από την Εθνοσυνέλευση της Βεγγάζης έχουμε τώρα αυτές τις εξελίξεις, την έκδοση Άντι-NAVTEX από την Τουρκία αρχικά και χθες το βράδυ -κάτι το οποίο συζητήσαμε λίγο πριν το κλείσιμο της συνεδρίασης εδώ- την έκδοση και NAVTEX -ανυπόστατης μεν- από την Τουρκία. 
Επιπλέον, πρέπει να πω ότι πέρα από το γεγονός ότι η Πλεύση Ελευθερίας θεωρεί πως το ζήτημα αυτό δεν είναι απλώς η εκτέλεση ενός έργου, αλλά η άσκηση των κυριαρχικών μας δικαιωμάτων, ένα δεύτερο ζήτημα το οποίο είναι κρίσιμο, είναι ότι από την αρχή πιστεύαμε και υπογραμμίζαμε ότι υπάρχει κίνδυνος η ιστορία αυτή να μην κυλήσει ομαλά και να τεθούν εμπόδια και παγίδες από την πλευρά της Τουρκίας. Και, δυστυχώς, επαληθευτήκαμε, ιδίως χθες με την έκδοση της τουρκικής NAVTEX και σε αυτό το θέμα. 
Η χθεσινή τουρκική NAVTEX -διαβάζω από το αγγλικό της κείμενο- λέει συγκεκριμένα: «Η συγκατάθεση της τουρκικής Κυβέρνησης έχει αποκτηθεί». Όταν θέσαμε το θέμα σε παρέμβαση από την Πλεύση Ελευθερίας για το τι συγκατάθεση έχει αποκτηθεί, ο κ. Παπασταύρου είπε ότι αυτό είναι μπλόφα της Τουρκίας και ότι κανείς δεν ζήτησε συγκατάθεση. Δεν ξέρουμε εάν ο κ. Παπασταύρου γνωρίζει ακριβώς ή όχι. Ακόμη και να είναι μπλόφα, το γεγονός ότι η Τουρκία εκδίδει NAVTEX για να δώσει άδεια, η ίδια, στην εκτέλεση εργασιών στο πεδίο του παράνομου και ανυπόστατου τουρκολιβυκού Μνημονίου, είναι προκλητική και δείχνει μία σκλήρυνση της τουρκικής γραμμής και ένα διπλωματικό θράσος, το οποίο υπονομεύει και υποβαθμίζει τα ελληνικά κυριαρχικά δικαιώματα. 
Η Κυβέρνηση επιλέγει να το αντιμετωπίσει αυτό υπονομεύοντας τη σημασία του, λέγοντας: «Καλά, τι έγινε που εκδόθηκε; Μπλόφα ήταν». Δεν απαντούμε έτσι σε κράτη τα οποία αμφισβητούν τα κυριαρχικά δικαιώματα της χώρας, κύριε και κυρία Υφυπουργέ. Απαντούμε με πολύ πιο σθεναρό τρόπο. Όμως, δυστυχώς, η Κυβέρνηση φαίνεται πως έχει εμπλακεί σε ένα παρασκήνιο το οποίο είναι πυκνό και στο οποίο πρέπει να έχουν οργιάσει οι ανεπίσημες συμφωνίες και η μυστική διπλωματία και μέχρι τώρα δεν θέλει να μας πει τι ακριβώς συνέβη. 
Και εμείς ρωτήσαμε και ξαναρωτάμε: Τι περιέχει η επίμαχη ρηματική διακοίνωση της Γαλλίας προς την Τουρκία; Η ρηματική διακοίνωση την οποία δεν έπρεπε να είχε στείλει, διότι δεν πρόκειται για απλή ενημέρωση. Η Κυβέρνηση λέει ότι εστάλη και στην Αίγυπτο ρηματική διακοίνωση από τη Γαλλία. Ναι, αλλά η Αίγυπτος δεν αμφισβητεί τα κυριαρχικά μας δικαιώματα. Η Αίγυπτος δεν είναι μέρος του τουρκολιβυκού Μνημονίου. Η Τουρκία είναι. Επομένως, το να αποδέχεται η ελληνική πλευρά ότι η Γαλλία, ένα κράτος-σύμμαχός μας, στέλνει -αυτό που η κ. Μπακογιάννη μας υπενθύμισε στα γαλλικά σήμερα- note verbale, δηλαδή, ρηματική διακοίνωση στην Τουρκία, αυτό είναι εμμέσως μια αίτηση άδειας και δεν θα έπρεπε, κατά την άποψή μας, να είχε επιτραπεί αυτό. 
Αυτό που δεν είναι γνωστό είναι τι γνώριζε η ελληνική Κυβέρνηση και κατά πόσο γνώριζε η ελληνική Κυβέρνηση ότι επίκειται μία τέτοια διπλωματική κίνηση εκ μέρους της Γαλλίας και γιατί δεν την απέτρεψε. Αυτό δεν το λέμε θεωρητικά. Υπενθυμίσαμε εχθές και μία και δύο φορές και ρωτήσαμε την Κυβέρνηση και τον Κυβερνητικό Εκπρόσωπο, τον κ. Καιρίδη -ο οποίος απουσιάζει ως συνήθως- να μας πει γιατί η ελληνική Κυβέρνηση δεν ανακοινώνει τι περιέχει η ρηματική διακοίνωση της Γαλλίας προς την Τουρκία. Η απάντηση του Κοινοβουλευτικού Εκπροσώπου της Νέας Δημοκρατίας είναι ότι δεν γνωρίζει. Μα, να τη ζητήσει η ελληνική Κυβέρνηση. Οι ρηματικές διακοινώσεις στη διπλωματία πολύ συχνά δημοσιοποιούνται. Γιατί να περιμένουμε να δημοσιοποιηθεί από την Τουρκία και να μη ζητήσουμε εμείς από τη σύμμαχό μας, τη Γαλλία, να τη δημοσιοποιήσει αμέσως αν ισχύει αυτό που λέει η Κυβέρνηση και ο Κοινοβουλευτικός Εκπρόσωπος της Νέας Δημοκρατίας, δηλαδή  ότι δεν υπάρχει τίποτα μεμπτό; 
Ένα άλλο ψευδοεπιχείρημα ήταν ότι αν η ρηματική διακοίνωση περιείχε κάτι το οποίο να συνέφερε την Τουρκία, το περιεχόμενό της θα το είχε ανακοινώσει η Τουρκία. Όμως, αν πράγματι δεν περιέχει κάτι, το οποίο είναι υπέρ της Τουρκίας ή το οποίο εν πάση περιπτώσει εκθέτει την Κυβέρνηση η οποία είναι ήδη εκτεθειμένη, γιατί δεν ζητάει η ίδια η Κυβέρνηση από τη Γαλλία να δημοσιοποιήσει το περιεχόμενό της, δεδομένου ότι υποτίθεται ότι επρόκειτο για απλή ενημέρωση; 
Όμως, μαθαίνουμε και από ρεπορτάζ, τα οποία δυστυχώς η δημόσια συζήτηση δεν  μπορεί να επαληθεύσει γιατί η Κυβέρνηση δεν είναι διαφανής πάνω σε αυτό το θέμα, ότι στο πλαίσιο της ρηματικής διακοίνωσης η Γαλλία δήλωσε πως δεν επιθυμεί να έχει οποιαδήποτε ανάμειξη σε θέματα που αφορούν κυριαρχικά δικαιώματα χωρών. Η Κυβέρνηση δεν το διαψεύδει αυτό, αλλά αν έχει ειπωθεί, αν αυτό υπάρχει στη ρηματική διακοίνωση, όπως λένε τα ρεπορτάζ του Τύπου, τότε έχουμε την περίπτωση ενός στενού συμμάχου της χώρας. 
Η Γαλλία υπενθυμίζουμε ότι το 2021 υπέγραψε και αμυντική συμφωνία με την Ελλάδα, δηλαδή πρόκειται για στρατηγικό σύμμαχο, ο οποίος δεν θέλει να αναμιχθεί στις διαφορές που έχουμε  στο Αιγαίο και στην Ανατολική Μεσόγειο για τον προσδιορισμό της υφαλοκρηπίδας και της ΑΟΖ και θεωρεί ότι πρέπει να τα βρούμε με την Τουρκία, κάτι το οποίο ισοδυναμεί με τη θέση της Τουρκίας. Ανέκαθεν η Τουρκία ήθελε να διαπραγματευτούμε χωρίς να εφαρμόζεται το διεθνές δίκαιο της θάλασσας. Είναι αδιανόητο να έχει εγκρίνει ο κ. Μητσοτάκης και η Κυβέρνηση Μητσοτάκη έναν τέτοιο παρασκηνιακό διακανονισμό. 
Επιπλέον, ρωτήσαμε και δεν πήραμε καμία απάντηση: Στις 21 Οκτωβρίου, την επαύριον δηλαδή της αναγνώρισης του παράνομου τουρκολιβυκού Μνημονίου από  την κυβέρνηση της Βεγγάζης, ο κ. Φιντάν έδωσε συνέντευξη στα «Νέα». Ιδού! Και ξέρετε τι λέει μέσα για το θέμα του καλωδίου, όσον αφορά το ερώτημα «Γιατί αντιδρά η Τουρκία στο GSI;», δηλαδή στο καλώδιο; O κ. Χακάν Φιντάν απάντησε «Εμείς δεν προβάλλουμε αντιρρήσεις.  Συζητήσαμε γι’ αυτό με τον Πρωθυπουργό κ. Μητσοτάκη και τον Πρόεδρο Μακρόν. Ο Πρόεδρός μου έθεσε το θέμα στη Νέα Υόρκη κατά τη συνάντησή του με τον Πρωθυπουργό κ. Μητσοτάκη». Η Κυβέρνηση έως τώρα δεν επιβεβαιώνει ότι υπήρξε συνάντηση Μητσοτάκη-Ερντογάν στη Νέα Υόρκη.  
Η εφημερίδα «Το Βήμα» στις 24 Οκτωβρίου έθεσε το ερώτημα «Υπήρξε μυστική συνάντηση Μητσοτάκη-Ερντογάν με αντικείμενο το καλώδιο, στη Νέα Υόρκη; Απάντηση καμία. Σιγή ιχθύος. Αυτή δεν είναι η συμπεριφορά μιας Κυβέρνησης, η οποία πετυχαίνει κάτι -όπως μας είπε εχθές,  ο κ. Καιρίδης, ο Κοινοβουλευτικός Εκπρόσωπος της Νέας Δημοκρατίας- στην εξωτερική πολιτική. Αυτή είναι η συμπεριφορά μιας Κυβέρνησης, η οποία ασκεί μια αποτυχημένη εξωτερική πολιτική, η οποία έρχεται να προσθέσει μία δεύτερη αποτυχία πάνω στην αποτυχία της μη αποτροπής της αναγνώρισης του τουρκολιβυκού Μνημονίου  από την Κυβέρνηση της Ανατολικής Λιβύης στις 20 Οκτωβρίου. 
Στο λίγο χρόνο που μου απομένει, θα ήθελα να αναφερθώ επιγραμματικά στο νομοσχέδιο, το οποίο έρχεται να ενσωματώσει μία ευρωπαϊκή Οδηγία, η οποία επανασχεδιάζει, λέει, την αγορά ενέργειας, αυτή την αγορά η οποία εδώ και μερικά χρόνια  δρα με κάθε τρόπο εις βάρος του καταναλωτή.
Η έκθεση της OKE, της Οικονομικής και Κοινωνικής Επιτροπής, που είναι ανεξάρτητη και συνοδεύει το νομοσχέδιο, παρατηρεί ότι η Ελλάδα έχει δύο ρεκόρ στην Ευρωπαϊκή Ένωση όσον αφορά την ενεργειακή φτώχεια:
 Το 18% των ελληνικών νοικοκυριών έχουν αδυναμία συντήρησης ζεστού σπιτιού, δεν έχουν επαρκή θέρμανση τον χειμώνα. Ο μέσος όρος στην Ευρωπαϊκή Ένωση είναι 8%. Σε ποια θέση είμαστε, κυρία Υφυπουργέ; Στην τελευταία θέση δυστυχώς.
 Επίσης, η έκθεση της ΟΚΕ υπογραμμίζει ότι ένα δεύτερο στοιχείο ενεργειακής φτώχειας είναι πόσοι απλήρωτοι λογαριασμοί ενέργειας υπάρχουν στην Ελλάδα. Πάλι ρεκόρ, 32%, τη στιγμή που οι απλήρωτοι λογαριασμοί ενέργειας κατά μέσο όρο στην Ευρωπαϊκή Ένωση βρίσκονται μόλις στο 7%. 
Επομένως έχουμε μια κατάσταση στην οποία η αγορά ενέργειας στην Ελλάδα λειτουργεί με δυσανάλογο τρόπο εις βάρος του καταναλωτή και δεν ακολουθεί ούτε καν τα προβληματικά πρότυπα ή εν πάση περιπτώσει τις προβληματικές πρακτικές, γιατί πρότυπο δεν είναι, της Ευρωπαϊκής Ένωσης.
Προχθές και χθες ανακοινώθηκαν τα στοιχεία για τον πληθωρισμό: 5,7% ο ετήσιος πληθωρισμός για τον Οκτώβριο σύμφωνα με τα στοιχεία της ΕΛΣΤΑΤ που ανακοινώθηκαν χθες. Πριν από λίγες ημέρες ήταν 5,6% σύμφωνα με τη Eurostat. Και ξέρετε για το φυσικό αέριο τι  αύξηση έχει καταγραφεί με βάση τα στοιχεία της ΕΛΣΤΑΤ για τον τελευταίο χρόνο; Αύξηση 80% σε σχέση με τον Οκτώβριο. Για το ηλεκτρικό ρεύμα 18% αύξηση και για τα ενοίκια και βεβαίως για τα τρόφιμα και ούτω καθεξής. 
Η Πλεύση Ελευθερίας θεωρεί ότι η Κυβέρνηση έχει ευθύνη να παρέχει ενέργεια σε χαμηλό κόστος και να αντιμετωπίσει άμεσα το πρόβλημα της ενεργειακής φτώχειας στη χώρα, το οποίο ταλανίζει πάρα πολλά νοικοκυριά, περίπου το 1/5. Είναι μια απαράδεκτη κατάσταση αυτή. Και βεβαίως ταυτόχρονα η μετάβαση σε εναλλακτικές μορφές ενέργειας πρέπει να πραγματοποιηθεί χωρίς να έχει τεράστιο κοινωνικό κόστος, όπως δυστυχώς συμβαίνει τόσα χρόνια με την Κυβέρνησή σας.
 Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
 Ολοκληρώνουμε τον κύκλο των Κοινοβουλευτικών Εκπροσώπων με τον κ. Καραθανασόπουλο από το Κομμουνιστικό Κόμμα της Ελλάδας.
 Παρακαλώ, κύριε συνάδελφε. 
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ, κύριε Πρόεδρε. 
Οι τελευταίες εξελίξεις, κύριοι Υπουργοί, αναδεικνύουν ένα ατελείωτο παζάρι με επίδικο τα κυριαρχικά μας δικαιώματα. Στο επίκεντρο αυτού του παζαριού βρίσκεται το καλώδιο ηλεκτρικής διασύνδεσης. Η Κυβέρνηση και όχι μόνο, συνολικά η αστική τάξη και το πολιτικό της προσωπικό από τα άλλα κόμματα, πώς το χαρακτηρίζουν το καλώδιο; Εθνικό συμφέρον. Εθνικός στόχος, λέει, το καλώδιο. Γιατί είναι εθνικός στόχος; Γιατί είναι εθνικό συμφέρον; Τι κάνει το καλώδιο; Το καλώδιο, λέει, θα διασυνδέσει την Κύπρο με την Ευρωπαϊκή Ένωση. Είναι κακό; Είναι αυτό το καλώδιο; Αυτή είναι η μισή αλήθεια, που ισοδυναμεί με ψέμα. Το καλώδιο στην ολοκληρωμένη του μορφή διασυνδέει Ισραήλ, Κύπρο, Ελλάδα, Ευρωπαϊκή Ένωση. Για ποιον σκοπό; Για να μεταφέρει ενέργεια από το Ισραήλ προς την Ευρωπαϊκή Ένωση, αξιοποιώντας τα πλούσια κοιτάσματα που έχει το Ισραήλ. Άρα τι είδους εθνικό συμφέρον είναι αυτό; 
Ποιον υπηρετεί αυτό το «εθνικό συμφέρον»; Πρώτον, υπηρετεί πρώτα από όλα τους στόχους και τα συμφέροντα του κράτους - τρομοκράτη του Ισραήλ. Δεύτερον, υλοποιεί αυτό το καλώδιο τους ενεργειακούς σχεδιασμούς της Ευρωπαϊκής Ένωσης όχι για φτηνή ενέργεια για τους λαούς της και την παραγωγική δραστηριότητα, αλλά για την απεξάρτησή της από τις ρωσικές πηγές και την αντικατάσταση αυτής της εξάρτησης από τις ρωσικές πηγές από αμερικανικές πηγές ενέργειας, υγροποιημένο LNG, αλλά και από τις ισραηλίτικες πηγές ενέργειας. Και τρίτον, εξυπηρετεί τα επιχειρηματικά συμφέροντα, τα κέρδη συγκεκριμένων μονοπωλίων.
 Το ερώτημα τώρα είναι: Έχει κάτι να κερδίσει από αυτό το καλώδιο ο ελληνικός λαός; Θα έχει φθηνή ενέργεια; Σοβαρά μιλάτε ότι θα έχει φθηνή ενέργεια όταν έχει διαμορφωθεί ένα τέτοιο συνολικότερο πλαίσιο ενός πανάκριβου μείγματος, καθώς η αγορά η καπιταλιστική το μόνο το οποίο εξυπηρετεί είναι τα κέρδη των επιχειρηματικών ομίλων και όχι η ικανοποίηση των αναγκών; Ένα το κρατούμενο. Η ενεργειακή φτώχεια και για τους Έλληνες αλλά και για τους Ευρωπαίους είναι κάτι δεδομένο. Στην αναπτυγμένη Ευρωπαϊκή Ένωση 54 εκατομμύρια το 2026 θα παγώσουν τον χειμώνα. Όχι δεν θα ζεσταθούν, θα παγώσουν τον χειμώνα. Και αυτοί ποιοι είναι; Τα πιο φτωχά λαϊκά στρώματα βεβαίως, όχι οι κεφαλαιοκράτες. Δεύτερον, θα διασφαλίσει την ενεργειακή μας ασφάλεια; Από πότε, αφού αυξάνεται η ενεργειακή εξάρτηση και το κράτος - τρομοκράτης μπορεί να ανοιγοκλείνει τη ροή ανάλογα με τα συμφέροντά του; Άρα ούτε ενεργειακή ασφάλεια έχουμε από αυτό.
 Έτσι, λοιπόν, χαμένος από όλη αυτήν τη διαδικασία και της πόντισης του καλωδίου είναι ο ελληνικός λαός. Γιατί; Πρώτον, διότι δεν μπορεί να ικανοποιήσει τις ανάγκες του και, δεύτερον, στο πλαίσιο των σφοδρότατων ενεργειακών ανταγωνισμών ανάμεσα στα ιμπεριαλιστικά κέντρα και τις συμμαχίες, αμφισβητούνται τα κυριαρχικά του δικαιώματα.
Το πρώτο συμπέρασμα, λοιπόν, το οποίο μπορούμε να βγάλουμε είναι πολύ συγκεκριμένο: Η ελληνική αστική τάξη με τις κυβερνήσεις της και τα κόμματα της παζαρεύει, προσαρμόζει και υπονομεύει τα κυριαρχικά δικαιώματα στο όνομα της ικανοποίησης των στρατηγικών της επιλογών -γεωστρατηγική αναβάθμιση-, για τις μπίζνες των ελληνικών μονοπωλίων και όχι μόνο και βεβαίως για τους ανταγωνισμούς ανάμεσα στις ιμπεριαλιστικές ενώσεις. 
Δεύτερο στοιχείο το οποίο πρέπει να καταγράψουμε είναι ότι η Τουρκία τη χθεσινοβραδινή  NAVTEX που εξέδωσε αμφισβητεί ανοιχτά, στο πλαίσιο του παράνομου τουρκολιβυκού μνημονίου την ελληνική δικαιοδοσία στη θαλάσσια περιοχή όπου θα γίνουν οι έρευνες. Είναι αναμφισβήτητο ότι αμφισβητεί ανοιχτά. Τι αξιοποίησε γι’ αυτήν την αμφισβήτηση από ό,τι φαίνεται; Αξιοποίησε τη γαλλική ρηματική διακοίνωση. 
Το ερώτημα είναι τι περιέχει αυτή η ρηματική διακοίνωση. Γιατί δεν τη δίνετε στη δημοσιότητα; Η Κυβέρνηση ισχυρίζεται ότι δεν την ξέρει, δεν την έχει υπόψη της. Όμως την ίδια στιγμή διάφορα «παπαγαλάκια» του συστήματος, οι λεγόμενοι «εμπειρογνώμονες», αναφέρονται καθημερινά από το πρωί μέχρι το βράδυ στις τηλεοράσεις ότι έχουν υπόψη τη ρηματική διακοίνωση και ότι δεν κάνει τίποτε το κακό. Μια συνηθισμένη πρακτική, λέει, είναι, δεν είναι τίποτα το κακό. Δηλαδή αυτοί οι εμπειρογνώμονες γνωρίζουν τη ρηματική διακοίνωση της Γαλλίας και δεν τη γνωρίζει η ελληνική κυβέρνηση; Θέλετε να σας πιστέψουμε γι’ αυτό το πράγμα;
Ποιο είναι, λοιπόν, το συμπέρασμα το οποίο βγαίνει από αυτήν τη διαδικασία; Ότι καταρρέουν για ακόμη μια φορά σαν χάρτινος πύργος οι ισχυρισμοί σας, τα αφηγήματα σας -όχι μόνο της Κυβέρνησης και άλλων- ότι οι ισχυρές μας συμμαχίες στην Ευρωπαϊκή Ένωση, στο ΝΑΤΟ, με τις Ηνωμένες Πολιτείες, τη Γαλλία και το Ισραήλ θα αποτελέσουν τον εγγυητή των κυριαρχικών μας δικαιωμάτων.
 Με τη Γαλλία έχουμε υπογράψει στρατηγική συμφωνία. Το ερώτημα είναι αν είναι σε συνεννόηση με την ελληνική κυβέρνηση. Πρέπει να το απαντήσετε γιατί είναι αναπάντητο. Στην προκειμένη περίπτωση τι έκανε επί της ουσίας η Γαλλία, που την μπουκώσαμε με ζεστό χρήμα για τα εξοπλιστικά προγράμματα, τις παραγγελίες των «Rafale» και των «Belharra»; Έγραψε στα παλαιότερα των υποδημάτων της το διεθνές δίκαιο, αλλά και τα κυριαρχικά δικαιώματα της Ελλάδας. Και γιατί το έκανε αυτό; Για πολύ συγκεκριμένους σκοπούς: πρώτον, γιατί θέλει να ισχυροποιήσει ως Γαλλία, ως ιμπεριαλιστικό κέντρο, τη θέση της στο Αιγαίο και στην Ανατολική Μεσόγειο και, δεύτερον, γιατί έχει μπίζνες η γαλλική κυβέρνηση, το γαλλικό κράτος με το τούρκικο, πουλάει εξοπλιστικά προγράμματα και στην Τουρκία, τις πουλάει πυραύλους για να αντιμετωπίσουν τα ελληνικά «Rafale» και «Belharra».
Τέτοια ωραία πράγματα γίνονται. 
Kαι ταυτόχρονα τι έχουμε; Θέλει να διασφαλίσει με αυτήν τη στάση και τις μπίζνες που έχουν οι γαλλικές πολυεθνικές, τα γαλλικά μονοπώλια, στην Τουρκία. Μάλιστα η Meridiam, αυτή η οποία έχει πάρει το 66% του ποσοστού για την πόντιση του καλωδίου, έχει συμβόλαια με την Τουρκία πάνω από 2 δισεκατομμυρίων σε υποδομές και την υγεία. Και μάλιστα ενδιαφέρεται, λέει, να αναλάβει και τις δύο βασικές γέφυρες στον Βόσπορο στην Κωνσταντινούπολη το επόμενο διάστημα. Θα χαλάσουν τη ζαχαρένια τους για το Διεθνές Δίκαιο όλοι αυτοί και τα κυριαρχικά δικαιώματα; Μη σας πω πού τα έχουν γράψει όλα αυτά. 
Έτσι, λοιπόν, το δεύτερο συμπέρασμα που βγαίνει αβίαστα είναι ότι οι λυκοσυμμαχίες που έχει συνάψει και στις οποίες συμμετέχει η Ελλάδα, τη στιγμή που βάζουν φωτιά από την Ουκρανία μέχρι τη Μέση Ανατολή, όχι μόνο δεν προστατεύουν, αλλά υπονομεύουν κι αμφισβητούν τα κυριαρχικά δικαιώματα, το Διεθνές Δίκαιο στη λογική του διαίρει και βασίλευε. Γιατί είναι μια λογική η οποία τους επιτρέπει να προχωρούν και να ξαναπροχωρούν στο μοίρασμα και στο ξαναμοίρασμα των αγορών, στον έλεγχο των αγορών, στον έλεγχο των πλουτοπαραγωγικών πηγών και των διαδρομών μεταφοράς. 
Έτσι, λοιπόν, η εμπλοκή της χώρας μας σε αυτούς τους ιμπεριαλιστικούς ανταγωνισμούς, στο όνομα της στρατηγικής της αναβάθμισης, δεν εξυπηρετεί τις ανάγκες του λαού, υπονομεύει τα κυριαρχικά μας δικαιώματα. Διότι είναι προς όφελος των μονοπωλίων, τα οποία κερδίζουν από αυτήν την πολεμική εμπλοκή. Και ποιοι κερδίζουν; Οι εφοπλιστές, τα διυλιστήρια, οι ενεργειακοί όμιλοι, οι κατασκευαστικοί όμιλοι και άλλοι. Ένα είναι αυτό.
Δεύτερον, είναι σε βάρος της ικανοποίησης των λαϊκών αναγκών. Ήδη πληρώνει πανάκριβα την εμπλοκή αυτή ο ελληνικός λαός με την ενεργειακή ακρίβεια, την ακρίβεια των καυσίμων, των τροφίμων που συμπαρασύρουν όλα τα υπόλοιπα, σε ένα λεηλατημένο εισόδημα το οποίο έχει, και πληρώνει πανάκριβα τα εξοπλιστικά προγράμματα που δεν προστατεύουν τα κυριαρχικά μας δικαιώματα, αλλά εντάσσονται σε αυτούς τους ιμπεριαλιστικούς σχεδιασμούς και μπορεί να κινδυνεύσει και με την ίδια του τη ζωή. 
Και βεβαίως, είναι και σε βάρος των κυριαρχικών δικαιωμάτων της χώρας μας. Από αυτήν την άποψη, εμείς το λέμε καθαρά. Δεν μπορεί να υπάρξει κανένας απολύτως εφησυχασμός που προσπαθεί να καλλιεργήσει η Κυβέρνηση και άλλοι ότι «Δεν τρέχει τίποτα, βρε αδελφέ». Έτσι, λοιπόν, η εργατική τάξη και ο λαός πρέπει να προασπίσει τα κυριαρχικά δικαιώματα και δεν εκχωρούμε αυτήν την προστασία στην αστική τάξη και στο πολιτικό της προσωπικό. Δεν της έχουμε καμία απολύτως εμπιστοσύνη. 
Και δεύτερον, με την οργανωμένη πάλη του να απεμπλακεί από τους ιμπεριαλιστικούς πολέμους και τις ιμπεριαλιστικές λυκοσυμμαχίες και να θέσει τέτοιους στόχους πάλης που σε πρώτη φάση να αμφισβητούν τα κέρδη των επιχειρηματικών ομίλων, των διυλιστηρίων και των ενεργειακών ομίλων, να αμφισβητούν τις πολιτικές της Ευρωπαϊκής Ένωσης για απελευθέρωση και πράσινη μετάβαση που είναι σε βάρος των εγχώριων πηγών ενέργειας και διαμορφώνει ένα πανάκριβο ενεργειακό μίγμα και με το Χρηματιστήριο Ενέργειας και τα τέλη ρύπων, αλλά και το αστικό κράτος και τα έσοδά του, που είναι οι ειδικοί φόροι κατανάλωσης και ο ΦΠΑ που πρέπει να καταργηθούν.
Έτσι μόνο θα μπορέσει να αισθανθεί μια ανακούφιση απέναντι σε αυτά που του ετοιμάζετε. Διότι δεν μπορεί να έχει καμία ανακούφιση από τις ευρωπαϊκές οδηγίες, όπως αυτή που ενσωματώνετε τώρα για τη βελτίωση, λέτε, της αγοράς ηλεκτρικής ενέργειας. 
Αλήθεια, από πότε οι αγορές έχουν γίνει για να ικανοποιούν λαϊκά συμφέροντα, τα συμφέροντα της εργατικής τάξης; Η αγορά υπάρχει για να ικανοποιεί τα συμφέροντα των επιχειρηματικών ομίλων. Τα συμφέροντα των επιχειρηματικών ομίλων βρίσκονται σε αντιπαράθεση, σε σύγκρουση με την ικανοποίηση των λαϊκών αναγκών. Το κέρδος τους είναι ο βωμός πάνω στον οποίο θυσιάζεται η ικανοποίηση των λαϊκών αναγκών και τα εργατικά δικαιώματα, άρα δεν μπορούμε να έχουμε καμία εμπιστοσύνη στην καπιταλιστική σας αγορά. Πολύ περισσότερο όταν έχετε διαμορφώσει ένα τέτοιο πλαίσιο στην αγορά ηλεκτρικής ενέργειας που έχουμε ένα πανάκριβο ενεργειακό μίγμα για τον ελληνικό λαό και τους λαούς της Ευρώπης, στο όνομα της θωράκισης και της μεγέθυνσης της κερδοφορίας των αρπακτικών της πράσινης ενέργειας και όχι μόνο. 
Από αυτήν την άποψη, δεν μπορεί να είναι ατομική ευθύνη η πρόσβαση σε φθηνή ενέργεια, αλλά πρέπει το κράτος να διασφαλίζει φθηνή ενέργεια και επαρκή ενέργεια στον λαό. Αλλά το αστικό κράτος δεν πρόκειται να του διασφαλίσει ποτέ μια τέτοια ενέργεια, γιατί έχει άλλα συμφέροντα και εξυπηρετεί άλλους σκοπούς. 
Το ίδιο συμβαίνει και με τα λεγόμενα Data Centers, τα Κέντρα Δεδομένων, τα οποία θέλετε να φτιάξετε, που δεν είναι απλά και μόνο ότι αυξάνουν την παραγωγικότητα της εργασίας και την κερδοφορία των επιχειρηματικών ομίλων, αλλά εμπλέκονται άμεσα στις ιμπεριαλιστικές συγκρούσεις και την πρωτοκαθεδρία σε παγκόσμιο σύστημα. 
Η Amazon δεν έχει τεράστια συμβόλαια με το αμερικανικό Πεντάγωνο; Δεν εμπλάκηκε άμεσα, καθοδηγώντας τις αμερικανικές Ένοπλες Δυνάμεις στην επέμβαση στο Ιράν; Άρα, λοιπόν, τι είναι το κέντρο που θα γίνει της Amazon στην Κεντρική Μακεδονία; Θα αποτελέσει στόχο αντιποίνων, γιατί ακριβώς εντάσσεται στους στρατιωτικούς σχεδιασμούς και τους πολεμικούς και όχι μόνο. Και αξιοποιεί τι; Τη φθηνή ενέργεια, το νερό που υπάρχει εκεί και το οποίο θα είναι σε βάρος των αναγκών του λαού, γιατί αυξάνοντας τη ζήτηση θα αυξηθεί και η τιμή της ενέργειας, αλλά και του νερού. Δίνετε δηλαδή γη και ύδωρ σε ζητήματα τα οποία δεν σχετίζονται. 
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)
Βεβαίως, εμείς δεν είμαστε αντίθετοι ούτε με τα Data Centers ούτε με τη νέα τεχνολογία και τα Κέντρα Δεδομένων. Δεν είμαστε τεχνοφοβικοί, αλλά από τη στιγμή που βρίσκονται στα χέρια των πολυεθνικών, στα χέρια των καπιταλιστών, τότε είναι σε βάρος της ικανοποίησης των λαϊκών αναγκών και πρέπει όλα αυτά να γίνουν κοινωνική περιουσία, γιατί θα εκτοξεύσουν την παραγωγικότητα της εργασίας, τον κεντρικό σχεδιασμό και τις δυνατότητες που έχει ο λαός να ικανοποιεί τις ανάγκες του και όχι να γίνονται σε βάρος των αναγκών του. Το ίδιο είναι και με την ενέργεια και με όλα τα ζητήματα. 
Άρα, λοιπόν, ολοκληρώνοντας, κύριε Πρόεδρε, τα συμφέροντα της αστικής τάξης και η κερδοφορία των επιχειρηματικών ομίλων υπονομεύουν την ικανοποίηση των λαϊκών αναγκών, υπονομεύουν τα κυριαρχικά δικαιώματα της χώρας. Καμία εμπιστοσύνη στην Κυβέρνηση και στα κόμματα. Καμία εμπιστοσύνη στο πολιτικό προσωπικό της αστικής τάξης. 
Ο λαός σε συμπόρευση με το ΚΚΕ με την οργανωμένη του πάλη μπορεί τις ρωγμές να τις κάνει ρήγματα για την ανατροπή που θα οδηγήσει την ικανοποίηση των…
 ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Ένα λεπτό έχει ζητήσει τον λόγο ο Υπουργός, ο κ. Τσάφος, για μια νομοτεχνική βελτίωση. 
Παρακαλώ, κύριε Υπουργέ. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Σας ευχαριστώ, κύριε Πρόεδρε. 
Καταθέτω μια νομοτεχνική βελτίωση. Είναι στο άρθρο 27 του νόμου, εκεί που προβλέπουμε πως τα Κέντρα Δεδομένων θα συνάψουν συμβάσεις για να αποδείξουν ότι έχουν καθαρή ενέργεια. Στις αλλαγές που κάναμε εκ παραδρομής αφήσαμε έξω μια υποπερίπτωση, οπότε την προσθέτουμε αυτήν τη στιγμή. 
Σας ευχαριστώ πολύ. 
(Στο σημείο αυτό ο Υφυπουργός Περιβάλλοντος και Ενέργειας κ. Νικόλαος Τσάφος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής: 





ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Υπουργέ. 
Περνάμε στον κύκλο των δευτερολογιών και πρώτη ομιλήτρια είναι η κ. Κεφαλά από την Πλεύση Ελευθερίας. 
Παρακαλώ, κυρία Κεφαλά, έχετε τον λόγο. 
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Ευχαριστώ, κύριε Πρόεδρε.
Άλλη μια συνήθης πρακτική. Τι υποπερίπτωση, κύριε Υφυπουργέ; Πάλι τελευταία στιγμή κάτι το οποίο δεν μπορούμε ούτε να σχολιάσουμε ούτε να αναλύσουμε φυσικά ούτε να καταλήξουμε. 
Και αυτό ακριβώς είναι το ζήτημα που θέλω να υπογραμμίσω στη δευτερολογία μου, γιατί εκτός από την έλλειψη ενημέρωσης που είναι μια μεγάλη πληγή της δικής σας διακυβέρνησης και θα το πληρώσουμε και στα αποτελέσματα της εξωτερικής πολιτικής, βλέπουμε και την κακή νομοθέτηση.
Και μιλάω τώρα για την έλλειψη ενημέρωσης συγκεκριμένα για το θέμα της πόντισης του καλωδίου και όλων των υπόλοιπων που έχουν έρθει στην επιφάνεια. Γιατί πραγματικά δεν γίνεται να ενημερωνόμαστε από συνεντεύξεις ξένων αξιωματούχων και από άρθρα περιοδικών και εφημερίδων. Ούτε ο ελληνικός λαός το αξίζει αυτό και φυσικά δεν το αξίζουμε κι εμείς ως αντιπολίτευση που είμαστε, ο τρόπος να ελεγχθεί η εξουσία και η Κυβέρνηση κατά τις επιταγές του λαού.(FT)
Πραγματικά δεν μπορούμε να συζητάμε, λοιπόν, υπό αυτές τις συνθήκες. Επιτέλους, όπως σας είπε και ο Κοινοβουλευτικός μας Εκπρόσωπος κ. Καζαμίας, θα πρέπει να ενημερωθεί το Κοινοβούλιο σωστά και επίσημα κάποια στιγμή για το τι έχει συμβεί. 
Θα θέλαμε έναν πρωθυπουργό ο οποίος κατά τη χθεσινή συζήτηση θα μπορούσε να σεβαστεί το Κοινοβούλιο, να έρχεται εδώ, να ενημερώνει ο ίδιος και να απαντά σε επίκαιρες, πράγμα που δεν έχουμε δει εδώ και τρία χρόνια, δυστυχώς. Άρα, οι πρώτοι που υποβιβάζουμε το Κοινοβούλιο είμαστε εμείς οι ίδιοι με την απουσία μας και την έλλειψη ενημέρωσης στις συζητήσεις μας. Αυτό είναι που κατεβάζει το επίπεδο πραγματικά. 
Το δεύτερο που πιστεύουμε εμείς, επίσης ότι κατεβάζει το επίπεδο ενώ ίσως να έχετε τις καλές προθέσεις, γιατί γίνανε ουσιαστικές συζητήσεις στις επιτροπές, είναι ο τρόπος που παρουσιάζετε τη νομοτεχνική μη αρτιότητά σας. Πραγματικά είναι τέτοιο μπέρδεμα  οι προσθήκες που κάνατε στο άρθρο 6, που δεν πιστεύω ότι μπορεί να καταλάβει ούτε κανένας πολίτης ούτε κανένας μελλοντικός νομικός ούτε καμία ανεξάρτητη αρχή του κράτους όταν επικαλεστούν να λύσουν προβλήματα νομικά και να διευθετήσουν υποθέσεις. Δεν υπάρχει περίπτωση να καταλάβει κανείς, γιατί έχουν τέτοια πολυπλοκότητα. Εδώ λέει «περιλαμβάνεται στην παράγραφο 1, η οποία αφορά την τροποποίηση της παραγράφου 2 του άρθρου 6 του σχεδίου νόμου, κατ’ επέκταση παρεμβαίνει στην εσωτερική παράγραφο 8 του άρθρου 47 του 2011». Καταλάβατε τίποτα; Δεν υπάρχει περίπτωση να καταλάβει κανείς. Και μάλιστα η παράγραφος 1 είναι εξαιρετικά σημαντική και εξαιρετικά δυσανάγνωστη. Γιατί όταν μια διάταξη έρχεται να τροποποιήσει μια άλλη διάταξη, η οποία με τη σειρά της παραπέμπει σε έναν προηγούμενο θεμελιώδη νόμο του 2011, δημιουργείται αυτό που αποκαλούν «κείμενο λαβύρινθος». Ποιος θα καταλάβει να λύσει τις διαφορές; 
Η πρόθεση φυσικά του νομοθέτη εδώ είναι σαφής και θεμιτή. Αποσκοπεί, δηλαδή, στην αποφυγή των καταχρηστικών πρακτικών, κάτι που το επιθυμούμε όλοι και φυσικά στη διευθέτηση των εξωδικαστικών διαφορών και στην εύρυθμη λειτουργία της αγοράς. Πώς θα συμβεί αυτό, κύριε Πρωθυπουργέ με αυτό που φέρατε; Κύριε Υπουργέ, συγγνώμη σας έκανα πρωθυπουργό. Είδατε εγώ και η μάνα σας θέλουμε το καλό σας. 
Δεν έχουμε καταλάβει, λοιπόν, ποια είναι ακριβώς τα χρονικά όρια, ποιες είναι οι έννομες συνέπειες; Δεν έχουμε καταλάβει. Εννοείται η διαδοχική υποβολή μετά την τυπική απόρριψη ή την παραίτηση ή μήπως εννοείται η παράλληλη επικαλυπτόμενη υποβολή εν τω μεταξύ σε μια υπόθεση; Πιστεύουμε ότι πρέπει να καταργήσετε αυτές τις πρόσθετες διατάξεις που βάλατε και να βγάλετε ένα συγκεκριμένο κείμενο που θα είναι σαφές, γιατί είναι πάρα πολύ σημαντικό αυτό το οποίο υποτίθεται ότι βοήθησε και η Αντιπολίτευση να επιλυθεί και θα θέλαμε να το δούμε με μια σαφήνεια. Δηλαδή, σημαίνει ότι κάποιος μπορεί να πάει στον επόμενο φορέα μόνο αφού ολοκληρωθεί και απορριφθεί η διαδικασία στον προηγούμενο ή μήπως η λέξη «διαδοχική», αφήνει παράθυρο για επικαλύψεις ή δημιουργεί παρερμηνείες σχετικά με το πότε ακριβώς ενεργοποιείται ο περιορισμός; 
Επειδή η διατύπωση, λοιπόν, είναι κατακερματισμένη και πολυεπίπεδη τα χρονικά όρια και οι συνέπειες γίνονται θολά. Ή δώστε μας μία απάντηση, καλύτερα ακόμα γράψτε τη αυτή την απάντηση, να είναι σαφής. 
Ευχαριστούμε πολύ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Εμείς ευχαριστούμε, κύριε συνάδελφε. 
Τον λόγο τώρα έχει από τη Νίκη για τη δευτερολογία του ο κ. Τσιρώνης. 
ΣΠΥΡΙΔΩΝ ΤΣΙΡΩΝΗΣ: Ευχαριστώ πολύ. κύριε Πρόεδρε.
Κύριε Υφυπουργέ, κυρίες και κύριοι συνάδελφοι, άκουσα. όπως όλοι ακούσαμε. τον κ. Καιρίδη χθες αλλά και γενικότερα όσους βγήκαν εκ μέρους της Κυβέρνησης στα διάφορα πάνελ να χαρακτηρίζουν την Αντιπολίτευση που ζητάει το αυτονόητο, ενημέρωση, ανθέλληνες έως και τουρκολάγνους. Δεν θα μπω στη διαδικασία να ξαναθυμίσω τις δηλώσεις, σε δημόσιο λόγο μάλιστα, του κ. Καιρίδη ότι είμαστε τέκνα Οθωμανών και άλλες τέτοιες. Θα τις αποφύγω. 
Όμως, αλήθεια, οι δηλώσεις του πρώην Πρωθυπουργού Κώστα Καραμανλή και οι δηλώσεις του πρώην Προέδρου της Δημοκρατίας κ. Παυλόπουλου λένε ακριβώς το ίδιο. Είναι και αυτοί μήπως ανθέλληνες; Θα τρελαθούμε δηλαδή. Και οι δύο νομικοί από υψηλότατες θέσεις και οι δύο νομίζω ότι γνωρίζουν και το δίκαιο της θάλασσας και το διεθνές δίκαιο. Είναι και αυτοί ανθέλληνες και παίζουν το παιχνίδι των Τούρκων;
Είναι τουλάχιστον ντροπή να συμπεριφέρεται ο κ. Καιρίδης αλλά και όλη η Κυβέρνηση στην Αντιπολίτευση που ζητάει το αυτονόητο. Ή μήπως είναι αυτό που σας είπε ο Ρούμπιο «καθίστε κάτω να τα βρείτε»; Γιατί αυτό εξελίσσεται. 
Τα εγκληματικά λάθη ξεκινούν από το 2024, όταν μόνο η Νίκη από αυτό το Βήμα είπε «Εάν δεν είστε σίγουροι ότι θα ποντίσετε το καλώδιο, μην το ξεκινάτε». Μάλιστα είχαμε και το διεθνές δίκαιο μαζί μας και το δίκαιο της θάλασσας και μια Ευρωπαϊκή Ένωση σε ένα ευρωπαϊκό έργο. Δεν εκμεταλλευτήκατε τίποτα από αυτά, υποχωρώντας έτσι και στερώντας διαπραγματευτικά χαρτιά της χώρας μας στην περιοχή. 
Θα φτάσω στο σημείο που έφτασαν τα πολεμικά πλοία, εκεί στο κρίσιμο τρίγωνο, στο πεδίο και γύρισε πίσω τότε το πλοίο. Αυτό είναι ήδη ένα προηγούμενο και σας είχαμε πει, αν δεν το ποντίσετε, αν δεν είστε σίγουροι -και φώναζε ο κ. Πλεύρης από δω ότι «είμαστε σίγουροι και σας διαβεβαιώ ότι θα γίνει»-, τότε έχετε δημιουργήσει νέα Ίμια.
Προσέξτε, εσείς που λέτε τουρκολάγνους την Αντιπολίτευση, είστε εσείς που χρησιμοποιήσατε τη γαλλική εταιρεία ως φερετζέ της δικής σας ανυπαρξίας.
Η Τουρκία μάλιστα δεν δέχθηκε να ενημερωθεί από την εταιρεία αλλά από το γαλλικό κράτος. Το ζήτησε. Το πέτυχε; Το πέτυχε. Γιατί η Τουρκία έχει μια σταθερή διεκδικητική εξωτερική πολιτική. Ό,τι κενό αφήνουμε εμείς, το συμπληρώνουν. Σταματήστε να αφήνετε κενά.
Εύχομαι ως Έλληνας όλα να πάνε κατ’ ευχήν και να γίνει. Ελπίζω ότι έχουμε διασφαλίσει πως η γαλλική εταιρεία όταν θα φτάσει στο επίμαχο τρίγωνο, θα υπερασπιστεί τα κυριαρχικά δικαιώματα της Ελλάδος. Αν δεν το κάνει, ελπίζω ότι είστε σε θέση να το κάνετε εσείς. Το ευχόμαστε θεωρώ όλοι σε αυτή την Αίθουσα, γιατί είναι ώρες ιστορικής ευθύνης και η ευθύνη και οι χειρισμοί σάς βαραίνουν με αυτή τη μυστική διπλωματία, γιατί θέλει σοβαρότητα η εξωτερική πολιτική και όχι εξωτερική πολιτική για τα πανηγύρια του ΕΛΙΑΜΕΠ. Θα συζητήσουμε άλλη φορά, όταν θα έρθει η ώρα, για τον ρόλο του. Το έχουμε ξαναπεί.
Θα περάσω και σε κάτι άλλο, στην τροπολογία. Έχουμε πει ότι ως κίνημα είναι στρατηγικής σημασίας οι υδατοκαλλιέργειες και για το παρόν αλλά και για το μέλλον της ελληνικής οικονομίας και αποτελούν ένα από τους ταχύτερα αναπτυσσόμενους τομείς της παγκόσμιας παραγωγής τροφίμων. Η Ελλάδα διαθέτει ισχυρή τεχνογνωσία και μακρά εμπειρία στον κλάδο, γεγονός που την καθιστά πρωταγωνιστή στην ευρωπαϊκή παραγωγή θαλασσινών προϊόντων υψηλής ποιότητας. Δεν χρειάζεται να αναφέρω ότι υπάρχουν χιλιάδες άμεσες και έμμεσες θέσεις εργασίας, κυρίως σε νησιωτικές και απομακρυσμένες περιοχές της χώρας, συμβάλλοντας ουσιαστικά στην περιφερειακή αναγέννηση που οραματίζεται έτσι και αλλιώς το κίνημα μας. 
Οι υδατοκαλλιέργειες μπορούν να αποτελέσουν σταθερό μοχλό βιώσιμης περιφερειακής ανάπτυξης, αλλά εδώ, κύριε Υπουργέ, αν συνυπολογιστούν και οι παλαιότερες παρατάσεις που έχουν δοθεί από το ‘15 ως το ’22, οι συνολικές μεταθέσεις της προθεσμίας θεσμοθέτησης ξεπερνούν τις πέντε την τελευταία δεκαετία. Σας έχουν ζητήσει συνάντηση, σας έχουν καταθέσει υπόμνημα στις 21/10/26. Σας έδωσαν νομικά τεκμηριωμένη πρόταση νομοθετικής ρύθμισης. Ζήτησαν την άμεση ανάθεση της αναθεώρησης που εκκρεμεί από το ‘22 και ζήτησαν το αυτονόητο, μια συνάντηση με την πολιτική ηγεσία για συνεργασία προς επίλυση των θεμάτων τους. 
Δεν τους ακούτε. Γιατί δεν τους ακούτε; Να συναντηθείτε με τον κλάδο εσείς που εξυπηρετείτε τα συμφέροντα των πολιτών, των παραγωγών, των αγροτών. Γιατί δεν τους συναντάτε, ώστε να διευθετηθεί το θέμα; Αυτό που λένε είναι ότι όλο αυτό είναι μια λύση απλά για να ρίξετε στάχτη στα μάτια. Οι ίδιοι το λένε. 
Δεσμευτείτε ότι θα καθίσετε και θα διαβουλευτείτε με τον κλάδο, ώστε να ψηφιστεί μια νομοθετική ρύθμιση που θα λαμβάνει υπόψη και τις ανησυχίες του κλάδου και επίσης θα δεσμεύει για την άμεση αναθεώρηση του χωροταξικού που θα αξιολογήσει το υφιστάμενο και που θα βελτιώσει τις ατέλειες που τυχόν υπάρχουν. 
Προφανώς και θα ψηφίσουμε την παράταση, αλλά δεν μπορεί να διαιωνίζεται αυτό. Συναντηθείτε με τους ανθρώπους του κλάδου -είναι σημαντικός κλάδος-, ώστε να βρεθεί μια λύση. 
Ευχαριστώ πολύ, κύριε Πρόεδρε.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε κι εμείς, κύριε συνάδελφε. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Μικρό Εργαστήρι Δημοκρατίας» που οργανώνει το Ίδρυμα της Βουλής, δεκαοκτώ μαθήτριες και μαθητές και τέσσερις συνοδοί εκπαιδευτικοί από το 98ο Νηπιαγωγείο Αθήνας. 
Η Βουλή σάς καλωσορίζει.
(Χειροκροτήματα από όλες τις πτέρυγες της Βουλής)
Τον λόγο έχει για τη δευτερολογία του ο κ. Μπούμπας από την Ελληνική Λύση.
ΚΩΝΣΤΑΝΤΙΝΟΣ ΜΠΟΥΜΠΑΣ: Ευχαριστώ πολύ, κύριε Πρόεδρε.
Κύριε Υφυπουργέ, κυρίες και κύριοι συνάδελφοι, καλημέρα σας.
Συζητάμε όλα αυτά με τη ρηματική διακοίνωση, με τη βυθοσκόπηση -γιατί δεν είναι πόντιση, όπως σας είπε και ο Πρόεδρος της Ελληνικής Λύσης Κυριάκος Βελόπουλος, είναι βυθομέτρηση- και αντιμετωπίζουμε αυτά τα καίρια ζητήματα σε ό,τι αφορά την εξωτερική πολιτική. Φανταστείτε μελλοντικά να πάμε να κάνουμε έρευνες -μάλλον έρευνες έχουν γίνει εκεί, αλλά μας το αποκρύπτουν- στη θέση «Μπάμπουρας», 10 ναυτικά μίλια από τη Θάσο, που είναι και το μεγαλύτερο κοίτασμα που έχει το Αιγαίο αυτήν την ώρα. 
Μάλιστα, σας προτρέπω να διαβάσετε και να δείτε αναλυτικά τις μελέτες γι’ αυτό το μεγάλο κοίτασμα του «Μπάμπουρα» με 3,6 δισεκατομμύρια βαρέλια που είναι προσοδοφόρο. Θα δείτε ότι πριν από τις μελέτες που έγιναν επί θητείας Κωνσταντίνου Καραμανλή στη μεταπολίτευση, αλλά και κατά τη διάρκεια του στρατιωτικού καθεστώτος στην επταετία στη χώρα, δεν υπήρχε πριν κανένα επεισόδιο στο Αιγαίο. Ρωτάω -επειδή είναι στα 10 ναυτικά μίλια και γίνεται πολλή συζήτηση περί 6 ναυτικών μιλίων- τι θα γίνει, αν πάμε να εκμεταλλευτούμε αυτό το δικό μας κοίτασμα στον «Μπάμπουρα». Είναι καλό να το μελετήσετε, γιατί τώρα υπάρχει και σε ελληνικές πηγές για να το δείτε. 
Μόνο ένα πράγμα θα πω: To 1987 στο Νταβός ο Ανδρέας Παπανδρέου με τον Oζάλ, λέγοντας το «mea culpa», αυτό το λατινικό, «το λάθος μου», δεν ήταν για την Κύπρο, αλλά ήταν γι’ αυτό το κοίτασμα. Μπείτε να δείτε τι έχουμε συμφωνήσει ούτε εμείς ούτε εσείς και μετά άρχισε να βγαίνει το «Σισμίκ», το «Χόρα», το «Τσεσμέ» κ.λπ. Τα θυμάστε. Είναι πολύ σημαντικό αυτό, για να δείτε μελλοντικά, αν έχουμε ιταμό στην όλη μας εξωτερική πολιτική, τι θα πάθουμε. ΑΟΖ, υφαλοκρηπίδες και χωρικά ύδατα να μην τα συζητάμε. 
Έρχομαι στο νομοσχέδιο. Κύριε Γιαννούλη, ό,τι και να λέτε, εγώ ξέρω ότι το Χρηματιστήριο Ενέργειας έγινε το 2018 επί Σταθάκη και το υλοποίησε ο Μητσοτάκης το ’20 με τον Χατζηδάκη. Να τελειώνουμε μ’ αυτό. Χρηματιστηριακό προϊόν το ηλεκτρικό ρεύμα, ό,τι και να λέμε. Τι σημαίνει αυτό; Κέρδος. Τι σημαίνει αυτό; Πράσινα τιμολόγια, κόκκινα τιμολόγια, μπλε, σταθερά τιμολόγια, δυναμικά τιμολόγια, έχει μπερδευτεί ο κόσμος πραγματικά. 
Επανέρχομαι στο άρθρο 52. Επειδή λείπει ο κ. Παπασταύρου που είναι νομικός -κύριε Τσάφο, εσείς είστε στα οικονομικά-, δείτε λίγο τα νομικά επιχειρήματα που προβάλλουν οι άνθρωποι όπου με τη μεταφορά του ΔΕΣΦΑ, του διαχειριστή, προς έναν εμπορικό εταίρο, τη ΔΕΠΑ, οι μετοχές του κράτους, δηλαδή ο έλεγχος που είναι εθνικού χαρακτήρα, θα γίνει ενεργητικές εμπορικές μετοχές. Αν διαβάσετε κάποιες αναλύσεις, όπως του Βουλευτή μας Βασίλη Βιλιάρδου, θα δείτε ότι πίσω είναι κάτι εταιρείες όπως ο «Άκτωρ» σ’ αυτήν την κοινοπραξία.
Άρα, λοιπόν, μας βάζει σε μεγάλες σκέψεις αυτή η πρεμούρα γι’ αυτήν την μεταφορά στο άρθρο 52, το οποίο σας καλούμε τούτη την ώρα να το αποσύρετε. Το θεωρούμε ύποπτο, το θεωρούμε πονηρό, το θεωρούμε επιχειρηματικών καθαρά συμφερόντων. Για ποιον λόγο να γίνει αυτή η μεταφορά; Είναι καλό που δεχτήκατε τους εργαζομένους, για να δείτε ότι και εκεί οι άνθρωποι διακυβεύονται, καταστρατηγούνται και ελλοχεύει ο κίνδυνος για τα εργασιακά δικαιώματα, παρά τις διαβεβαιώσεις. 
Φέρατε μια τροπολογία για τις υδατοκαλλιέργειες. Προσέξτε τι κάνατε τώρα. Έχω την επιστολή των ανθρώπων από τις υδατοκαλλιέργειες που δεν τους δεχτήκατε σε διάλογο. Γιατί; Έχουν εμπεριστατωμένες, ουσιαστικές προτάσεις. Και ενώ το χωροταξικό έληξε στις 4 Νοεμβρίου, κύριε Τσάφο, πάτε και το φέρνετε μετά την καταληκτική ημερομηνία και λέτε «δίνουμε μια παράταση». 
Και για να μη λέμε ότι στηρίζονται οι μεγάλες εταιρείες, στην ιχθυοκαλλιέργεια ισχύει το εξής: Έχουμε 4 μεγάλες εταιρείες και την «Cooke» μέσα, που την αγόρασε από την «Avramar», 6 ενδιάμεσες μικρότερου μεγέθους και 55 μικρές επιχειρήσεις υδατοκαλλιέργειας. Έχουν να αντιμετωπίσουν και τη ΜΚΟ «Ακταία». Καλά κάνει η «Ακταία» τη δουλειά της, αλλά εδώ ή θα κάνετε το χωροταξικό ή δεν θα τους εμπαίζετε, διότι εδώ ζήτησαν συνάντηση και με την ηγεσία του Υπουργείου σας και με εσάς, με τον κ. Παπασταύρου, με όλους. Δεν τους δεχθήκατε, ενώ είχαν προτάσεις. Πριν από λίγες μέρες ήταν αυτή η επιστολή, όπως έστειλαν επιστολή και προς τον ίδιο τον κ. Μητσοτάκη. 
Είναι, λοιπόν, δυνατό να φέρνετε μια τροπολογία και να λέτε «δίνουμε παράταση από ένα χωροταξικό», το οποίο αυτήν την ώρα εδώ και χρόνια καθυστερεί; Από το 2022 έπρεπε να έχει γίνει το χωροταξικό για τις ιχθυοκαλλιέργειες. Συνδράμουν αυτήν την ώρα με 845 εκατομμύρια ευρώ στον προϋπολογισμό. Βγάζουμε 126.000 τόνους, αλλά οι άνθρωποι είναι επί ξύλου κρεμάμενοι, διότι οι μικρομεσαίες επιχειρήσεις της υδατοκαλλιέργειας πάνε με νέους περιβαλλοντικούς όρους και πρέπει να διασφαλιστεί το περιβάλλον. Είναι επί ξύλου κρεμάμενοι, διότι δεν έχουν θεσμική κατοχύρωση, ούτε έχει εκπονηθεί ένα ειδικό χωροταξικό πλαίσιο γι’ αυτούς. 
Άρα, οι άνθρωποι αυτοί είναι αυτήν τη στιγμή στον αέρα και δεν μπορούν να επενδύσουν. Δεν τους δέχεστε σε διάλογο, δεν ακούτε τις προτάσεις που κάνουν, που είναι νομικά κατοχυρωμένες, για μια θεσμική κατοχύρωση, για να κάνουν οι άνθρωποι ένα action plan και φέρνετε μια τροπολογία κατόπιν εορτής, αφού έχει λήξει το χωροταξικό. Τι άλλο θα δούμε; 
Δεν μπορέσατε αυτήν την τροπολογία να τη φέρετε εμπρόθεσμα χρονικά, πριν από τις 6 Νοεμβρίου και εκκρεμεί αυτό το χωροταξικό εδώ και πάρα πολλά χρόνια; Γίνεται αυτό; Θα τους δεχθείτε να τους ακούσετε; 
Να αποσύρετε την τροπολογία σας, να ακούσετε πρώτα αυτές τις 55 μικρές επιχειρήσεις των Ελλήνων υδατοκαλλιεργητών, να ακούσετε και τη ΜΚΟ «Ακταία» στον Αμβρακικό κόλπο που υπάρχει πρόβλημα ή οπουδήποτε αλλού.
Όμως, οι άνθρωποι αυτοί ζητούν τώρα νομική κατοχύρωση. Προβάλλουν τα νομικά επιχειρήματα, αλλά δεν τους θωρακίζετε θεσμικά σε ένα διαχειριστικό πλαίσιο περιβαλλοντικό περί αειφόρου ανάπτυξης, όταν οι Τούρκοι αλωνίζουν. Και εκεί που οι Τούρκοι παρήγαγαν εβδομήντα χιλιάδες τόνους, τώρα παράγουν διακόσιες χιλιάδες τόνους στο -εντός εισαγωγικών- «τουρκο-Αιγαίο».
(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ)
Τώρα για το θέμα του Γηπέδου «Καραϊσκάκη» λέμε «ναι». Σε κάθε ομάδα, όμως -αφήσατε απέξω τη Θεσσαλονίκη, τη νύφη του Θερμαϊκού- δεν ολοκληρώνετε αυτά που ζητάει ο ΠΑΟΚ, ο «Άρης», ο «Ηρακλής». Για όλες τις ομάδες λέμε «ναι», «ναι» στον εκσυγχρονισμό του Σταδίου «Καραϊσκάκη» για τον «Ολυμπιακό», «ναι» για τον Δήμο Παλαμά που έπρεπε ήδη οι άνθρωποι εδώ και χρόνια να αποκατασταθούν, γιατί τους φέρνετε με μεγάλη κωλυσιεργία χρονική, «ναι» στις Καλύβες του Έβρου, που πολλές φορές ως Ελληνική Λύση και με τον Βουλευτή μας τον Πάρη Παπαδάκη από τον Έβρο και οι άλλοι Βουλευτές μας έχουν μιλήσει για τις Καλύβες του Έβρου, που είναι εθνικής ύψιστης σημασίας. Φυσικά σε αυτό θα συμφωνήσουμε.
Πρέπει αυτήν την ώρα να γίνει όλη αυτή η ενσωμάτωση, η εναρμόνιση, ο εγκλιματισμός που γίνεται με την Ευρωπαϊκή Ένωση σε ό,τι αφορά την Οδηγία αυτή που εκκρεμεί από το 2024. Δεν είναι απλά να ενσωματώσουμε μία ευρωπαϊκή Οδηγία, πρέπει να πούμε κατάματα στον κόσμο ότι αυτήν τη στιγμή στο ενεργειακό -τι κάνατε;- γεμίσατε φουρφούρια, ανεμογεννήτριες, φωτοβολταϊκά, χωρίς να έχετε εξασφαλίσει τις λεγόμενες «μπαταρίες αποθήκευσης ενέργειας» και μιλάμε και για τις φυσικές μπαταρίες που μπορείτε να δείτε ότι είναι σε φυσικό διαφορετικό υψόμετρο, με νερό το οποίο μπορεί να περνούσε μέσα από τουρμπίνες και να παράγει ηλεκτρικό ρεύμα. Και σήμερα τι κάνουμε; Το βράδυ το ρεύμα είναι ακριβό γιατί δεν έχουμε παραγωγή ενέργειας από τον ήλιο, με αποτέλεσμα να μην έχουμε αποθήκευση ενέργειας. Βάλαμε, δηλαδή, το κάρο μπροστά από το άλογο, δεν το προνοήσαμε και τρέχουμε τώρα. Δεν είναι πανάκεια μόνο η Αμφιλοχία.
Ολοκληρώνω πάνω σε αυτό: Ένα χρηματιστηριακό προϊόν, όπως είναι το ηλεκτρικό ρεύμα, δεν πρόκειται να φθηνύνει, ο χρονικός ορίζοντας θα πάει καιρό, μετά από τριετία. Μην ευελπιστεί ο ελληνικός λαός ότι θα δει φθηνό ηλεκτρικό ρεύμα.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον συνάδελφο τον κ. Μπούμπα.
Και να καλέσω τώρα στο Βήμα την Πρόεδρο της Κοινοβουλευτικής Ομάδας του ΣΥΡΙΖΑ-Προοδευτική Συμμαχία, την κ. Δούρου.
Ορίστε, κυρία Δούρου, έχετε τον λόγο.
ΕΙΡΗΝΗ (ΡΕΝΑ) ΔΟΥΡΟΥ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία): Ευχαριστώ πάρα πολύ, κύριε Πρόεδρε.
Κυρίες και κύριοι, τα μέσα μαζικής ενημέρωσης έχουν ονομάσει «μάχη του καλωδίου» την ανταλλαγή των NAVTEX που είναι σε εξέλιξη μεταξύ Ελλάδας και Τουρκίας.
Εμείς στον ΣΥΡΙΖΑ-Προοδευτική Συμμαχία δεν ανακαλύψαμε όψιμα ή με όρους επικοινωνίας τη σημασία για τα κυριαρχικά δικαιώματα της πατρίδας μας της ηλεκτρικής διασύνδεσης Ελλάδας-Κύπρου με αφορμή τις τελευταίες εξελίξεις. Ήταν 2 Αυγούστου του 2024, όταν -ως όφειλα ως Τομεάρχης Εξωτερικών του ΣΥΡΙΖΑ-Προοδευτική Συμμαχία- καταθέσαμε ερώτηση τότε για την παρενόχληση της πόντισης του καλωδίου και συγκεκριμένα του ιταλικού ερευνητικού πλοίου.
Γι’ αυτό σας λέω ότι είναι καιρός τώρα που έχουμε κρούσει εγκαίρως τον κώδωνα του κινδύνου σε ό,τι αφορά την εξωτερική πολιτική του δεδομένου -κατά τα δικά σας λεγόμενα- και προβλέψιμου συμμάχου που ασκεί η Κυβέρνηση λειτουργώντας στη λογική του προκεχωρημένου φυλακίου μιας Δύσης που δεν υπάρχει σε τελευταία ανάλυση, είναι σε αποδρομή και είναι κατακερματισμένη.
Επαναλαμβάνω ότι έχουμε εγκαίρως προειδοποιήσει εδώ και επτά χρόνια, από τότε που η Κυβέρνηση έκοψε βίαια το νήμα της πολυδιάστατης ενεργητικής πολιτικής της Κυβέρνησης του ΣΥΡΙΖΑ, ότι η χώρα -μετά λόγου γνώσεως επιλέγω τα ουσιαστικά και τους επιθετικούς προσδιορισμούς- βαδίζει χωρίς συνεκτική εθνική στρατηγική έναντι της Τουρκίας. Όταν η τουρκική κυβέρνηση συνέχισε και συνεχίζει να βαδίζει στη βάση πολύ συγκεκριμένων σχεδιασμών, όταν προωθεί συστηματικά το δόγμα της «Γαλάζιας Πατρίδας» που αμφισβητεί την κυριαρχία και τα κυριαρχικά δικαιώματα, η Αθήνα επαναπαυόταν στη Συμφωνία στη Διάσκεψη της Αθήνας και στα δήθεν ήρεμα νερά του Αιγαίου, που μόνο ήρεμα δεν είναι πια και δεν είναι όταν καθημερινά έχουμε παραβιάσεις του εναέριου χώρου.
Σήμερα, κυρίες και κύριοι, με αφορμή τη μείζονος σημασίας πόντιση του καλωδίου ηλεκτρικής διασύνδεσης Ελλάδας-Κύπρου, βρισκόμαστε μπροστά σε μία -θα έλεγα ότι πάλι με φειδώ διαλέγω τους επιθετικούς προσδιορισμούς- προδιαγεγραμμένη πορεία της ελληνικής εξωτερικής πολιτικής, χωρίς πυξίδα, χωρίς έρμα, χωρίς σχεδιασμό, χωρίς συνοχή, μια εξωτερική πολιτική παρασκηνίων, αδιαφάνειας, χωρίς λογοδοσία που εκθέτει τη χώρα σε απειλές, εκθέτει τα κυριαρχικά δικαιώματά της στις αναθεωρητικές, παράνομες, διεκδικητικές βλέψεις της Τουρκίας, που κινείται -επαναλαμβάνω- μεθοδικά, είτε πρόκειται για την έγκριση του τουρκολιβυκού μνημονίου είτε για την πόντιση του καλωδίου. Και ο στόχος είναι ένας: Ο έλεγχος του Αιγαίου και της Ανατολικής Μεσογείου σε βάρος των κυριαρχικών δικαιωμάτων της Ελλάδας.
Κυρίες και κύριοι της Κυβέρνησης, έχουν ήδη γραφτεί λεπτομερείς αναλύσεις που αποδομούν τις θριαμβολογίες σας ότι δεν ζήτησε την άδεια της Τουρκίας, ότι η ενημέρωση της Τουρκίας από τρίτο μέρος, από τη Γαλλία, με μια ρηματική διακοίνωση που παραμένει ως την ώρα που μιλάμε μυστική είναι μια απλή τεχνική διαδικασία χωρίς ιδιαίτερη σημασία, ότι, ότι, ότι και ότι εν κατακλείδι όλα βαίνουν ομαλώς, ότι δεν υπάρχει καμία αμφισβήτηση των κυριαρχικών μας δικαιωμάτων. Όλα καλώς, λοιπόν! 
Δεν βαίνουν, όμως, όλα καλώς. Δεν βαίνουν όλα καλώς, όταν μια χώρα αναθέτει σε μία άλλη χώρα να υπερασπιστεί τα κυριαρχικά της δικαιώματα, όπως κάνει η Κυβέρνηση. Δεν βαίνουν όλα καλώς, όταν η Κυβέρνηση αντί να απορρίψει το αίτημα Φιντάν για γραπτή ενημέρωση για μια παράνομη οριοθέτηση, την οποία δικαίως η Ελλάδα καταδικάζει και δεν αναγνωρίζει, αποφασίζει να παραπέμψει το θέμα στη γαλλική εταιρεία, δηλαδή στη γαλλική διπλωματία, στη Γαλλία, η οποία απέστειλε τη ρηματική διακοίνωση στην Τουρκία και ακόμα την αναζητούμε, επαναλαμβάνω.
Δεν βαίνουν, κυρίες και κύριοι της Κυβέρνησης, όλα καλώς, όταν η εξωτερική μας πολιτική, η προστασία των κυριαρχικών δικαιωμάτων της πατρίδας μας φτάνουν να ασκούνται από τρίτους διά αναθέσεως. Εδώ δεν έχουμε να κάνουμε με συμβάσεις σε «ημέτερους».
Δεν βαίνουν, επίσης, όλα καλώς, όταν η Κυβέρνηση επιχειρεί να κάνει το μαύρο άσπρο, την ώρα που -μεθοδικά ξαναλέω- η Τουρκία προωθεί ξανά το γκριζάρισμα περιοχών που σύμφωνα με το Διεθνές Δίκαιο δεν της ανήκουν. Τι είπα τώρα; Είπα το «Διεθνές Δίκαιο», αυτό που ο κύριος Πρωθυπουργός έχει απαξιώσει, διότι δεν ξεχνώ και δεν ξεχνάμε τη δήλωση που έκανε στην παράνομη απαγωγή του Μαδούρο. Δεν ξεχνώ -γιατί εσείς δεν θυμάστε- και δεν ξεχνάμε τα σφιχταγκαλιάσματα με τον γενοκτόνο Νετανιάχου στο πλαίσιο του δόγματος «ο εχθρός του εχθρού μου είναι φίλος μου».
Η απαξίωση από την Κυβέρνηση του Διεθνούς Δικαίου γυρίζει μπούμερανγκ και το ζήτημα είναι ότι δεν θα το πληρώσει ο κύριος Πρωθυπουργός, δεν θα το πληρώσει η Νέα Δημοκρατία, αλλά το πληρώνει και θα το πληρώσει η πατρίδα μας ακριβά.
Κυρίες και κύριοι της Κυβέρνησης, εμείς δεν τρέφουμε ψευδαισθήσεις ότι αίφνης θα αποκτήσετε εθνική στρατηγική με αρχή, μέση και τέλος, όχι γιατί δεν μπορείτε, αλλά γιατί δεν θέλετε. Παρ’ όλα αυτά, έχετε την υποχρέωση να πάψετε να επιμένετε παραπλανητικά στο ότι η ενημέρωση της Τουρκίας ήταν καθαρά θέμα τεχνικού χαρακτήρα, να πάψετε να σιωπάτε και να δώσετε απαντήσεις σε κρίσιμα ερωτήματα, που το τελευταίο χρονικό διάστημα διά των Κοινοβουλευτικών μας Εκπροσώπων, προσωπικά από εμένα τα έχετε υπ’ όψιν σας και κάνετε ότι δεν τα ακούτε. Τα επαναλαμβάνω μέσα στην Αίθουσα της Ολομελείας: Γνωρίζατε -ναι ή όχι;- για τη ρηματική διακοίνωση της Γαλλίας; Και γνωρίζετε, γνωρίζατε -ναι ή όχι;- το περιεχόμενό της; Όχι όπως άκουσα έναν Κοινοβουλευτικό Εκπρόσωπο της Κυβέρνησης να λέει «δεν το γνωρίζω, αλλά σίγουρα είναι πετυχημένο».
Δεύτερον, γιατί έπρεπε να υπάρξει ενημέρωση τρίτου κράτους για μια πόντιση, που ξέρουμε πολύ καλά ότι ένα τεχνικό έργο δεν προϋποθέτει τέτοια διατύπωση;
Τρίτον, γιατί η NAVTEX, που ορθά εκδόθηκε από τη χώρα μας, δεν ήταν αρκετή; Γιατί χρειάστηκε και η διακοίνωση από μεριάς της Γαλλίας;
Τέταρτον, γιατί δεν διαψεύδετε κατηγορηματικά ότι η Γαλλία βρίσκεται σε συνεννόηση με την Τουρκία για τις εργασίες πόντισης;
Γνωρίζει ή δεν γνωρίζει η Ελληνική Κυβέρνηση αν η γαλλική πλευρά έχει κοινοποιήσει στο πλαίσιο της UNCLOS ανάλογη τεχνική ενημέρωση σε Αίγυπτο, Λιβύη, Λίβανο και Ισραήλ; Η τεχνική γνωστοποίηση, όπως υποστηρίζετε στην Κυβέρνηση, έγινε εν τέλει από τη γαλλική εταιρεία ή από τη γαλλική διπλωματία, δηλαδή τη Γαλλία -με την οποία θυμίζω ότι η Ελλάδα έχει υπογράψει συμφωνία στρατηγικής εταιρικής σχέσης και αμυντικής συνεργασίας- ή από την εταιρεία;
Εν τέλει, η εξωτερική πολιτική της Ελλάδας, η προάσπιση των κυριαρχικών μας δικαιωμάτων, που ασκούνται σε πλήρη αδιαφάνεια από τρίτο κράτος που κάνει διαπραγματεύσεις εξ ονόματος της χώρας, είναι κάτι για το οποίο θα απαντήσετε, για να μην πω ότι πρέπει να απολογηθείτε; Η Κυβέρνηση σιωπά, γιατί δεν γνωρίζει ή γιατί γνωρίζει, αλλά δεν θέλει, δεν τολμά να πει;
Η μέχρι σήμερα στάση της Κυβέρνησης -και προσέξτε, δεν θα πω για τον Κοινοβουλευτικό μας Εκπρόσωπο, τον κ. Γιαννούλη, θα αναφερθώ στον καθηγητή και Βουλευτή σας, τον κ. Συρίγο- τι μαρτυρά; Μαρτυρά δύο υποχωρήσεις της Ελλάδας έναντι της αναθεωρητικής Τουρκίας στην Κάσο. Και αυτή η μαρτυρία ήταν εξόχως αποκαλυπτική και ανησυχητική.
Η μέχρι, λοιπόν, σήμερα στάση της Κυβέρνησης δεν παρέχει εχέγγυα για την αποτελεσματική προάσπιση των κυριαρχικών δικαιωμάτων της χώρας έναντι της Τουρκίας, που έχει δηλωμένο στόχο -επαναλαμβάνω- τον έλεγχο του Αιγαίου και της Μεσογείου.
Και για να είμαι ξεκάθαρη: Μακριά από εμάς κάθε είδους πατριδοκαπηλία. Μακριά από εμάς κάθε είδους εθνολαϊκιστική υπερπλειοδοσία. Μακριά από εμάς κάθε είδους εργαλειοποίηση της εξωτερικής πολιτικής για μικροκομματικά οφέλη, όπως κάνατε, όταν ήσασταν Αντιπολίτευση, όπως κάνατε επτά χρόνια που είστε Κυβέρνηση. Διότι ο ΣΥΡΙΖΑ δεν ζητάει διαπιστευτήρια ούτε πατριδογνωσίας, ούτε πατριωτισμού, ούτε αμφισβητεί με την ευκολία που έχετε αμφισβητήσει εδώ μέσα, μαγαρίζοντας την Ολομέλεια και μιλώντας για εθνικές εξαιρέσεις, τον πατριωτισμό της προοδευτικής Αντιπολίτευσης.
Όμως, αν τα όσα πράττει η Κυβέρνηση κάνουν κυριολεκτικά outsourcing την ελληνική εξωτερική πολιτική, σαν να πρόκειται για λειτουργία πολυεθνικής εταιρείας, τα είχε κάνει ο ΣYΡΙΖΑ ή κάποιο από τα κόμματα της προοδευτικής Αντιπολίτευσης, που δεν έχετε ντραπεί εδώ μέσα πόσες φορές τα κυβερνητικά στελέχη να μας ζητήσετε διαπιστευτήρια, οι κατάρες σας, οι κραυγές σας, οι κατηγορίες σας θα ήταν ουρανομήκεις.
Όμως, δεν είμαστε όλοι ίδιοι ούτε θα γίνουμε. Εμείς λειτουργήσαμε, λειτουργούμε και θα συνεχίσουμε να λειτουργούμε με αίσθημα ευθύνης απέναντι στους συμπολίτες μας, απέναντι στην πατρίδα. Γι’ αυτό, με δεδομένο ότι από τις 26 Μαΐου έχει να συγκληθεί το Εθνικό Συμβούλιο Εξωτερικής Πολιτικής, ζητάμε άμεση σύγκληση Συμβουλίου Αρχηγών για αξιόπιστη ενημέρωση, όπως έχει χρέος να πράξει η Κυβέρνηση και όχι να διαβάζουμε από τα φύλλα της εφημερίδος τις αντιφάσεις του αρμόδιου Υπουργού Εξωτερικών, που μια είμαστε χώρα ισχύος, μια είμαστε μικρομεσαία, μια η κατάσταση είναι δύσκολη.
Ας πράξετε τουλάχιστον αυτό, το ελάχιστο. Τώρα σύγκληση του Συμβουλίου.
Σας ευχαριστώ πολύ.
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε την Πρόεδρο της Κοινοβουλευτικής Ομάδος του ΣΥΡΙΖΑ-Προοδευτική Συμμαχία.
Να διευκρινίσω, επειδή δεν ξέρω αν γνωρίζετε, ότι στην τελευταία συνεδρίαση της Διάσκεψης των Προέδρων αποφασίστηκε ότι, όταν Αρχηγοί θέλουν να πάρουν τον λόγο, δευτερολογώντας, μπορούν να πάρουν τη θέση του δευτερομιλούντος εισηγητού ή ειδικού αγορητή.
Εγώ, βέβαια, πάτησα λίγο λάθος τον χρόνο, ενώ η κ. Δούρου μίλησε στον χρόνο που εδικαιούτο για τη δευτερολογία του εισηγητή. Άρα, το διευκρινίζω για να το ξέρετε όλοι. Κάθε Αρχηγός μπορεί να κάνει την κύρια ομιλία του μετά το πέρας και την ολοκλήρωση των δευτερολογιών όλων των εισηγητών και ειδικών αγορητών. Μπορεί, όμως, να πάρει και τη δευτερολογία ο Πρόεδρος Κοινοβουλευτικής Ομάδος του εισηγητού του ή του ειδικού αγορητή, αναλόγως τι είναι στη διαδικασία. Γι’ αυτό και παρενεβλήθη η κ. Δούρου στη θέση του κ. Γιαννούλη, ο οποίος δυστυχώς δεν έχει δευτερολογία και θα του ζητήσω συγγνώμη εγώ που δεν μπορώ να του δώσω τον λόγο, όχι όμως γιατί δεν θέλω. Σας εξήγησα γιατί.
ΧΡΗΣΤΟΣ ΓΙΑΝΝΟΥΛΗΣ: Θυσιάστηκα για το κόμμα!
ΠΡΟΕΔΡΕΥΩΝ (Αθανάσιος Μπούρας): Προχωράμε τώρα στην ειδική αγορήτρια του Κομμουνιστικού Κόμματος Ελλάδος, τη συνάδελφο, την κ. Αφροδίτη Κτενά.
Κυρία Κτενά, έχετε τον λόγο.
ΑΦΡΟΔΙΤΗ ΚΤΕΝΑ: Ευχαριστώ, κύριε Πρόεδρε.
Θα ξεκινήσω με δυο λόγια για την τροπολογία για τις ιχθυοκαλλιέργειες. Η τροπολογία αποτελεί μια διοικητική παράταση που εξυπηρετεί τα συμφέροντα των μεγάλων επιχειρήσεων ιχθυοκαλλιέργειας.
Η θέση μας είναι πάγια ενάντια στην επέκταση αυτής της επιχειρηματικής δραστηριότητας, καθώς καταστρέφει το θαλάσσιο περιβάλλον -υπάρχει πλούσια εμπειρία πλέον- πλήττει τα συμφέροντα των μικρών ψαράδων, ειδικά των αλιέων της παράκτιας αλιείας, που έχουν πραγματικά εξοβελιστεί, είναι υπό διωγμόν και ωφελεί μόνο τους μεγάλους ομίλους. Οι όποιες διαβουλεύσεις γίνονται συνήθως κατ’ επίφαση, ενώ η πραγματική ουσία είναι να δοθεί χρόνος στις επιχειρήσεις, ώστε να προετοιμάσουν την επέκτασή τους, να προχωρήσουν τα σχέδιά τους.
Επιπλέον, ο κλάδος των ιχθυοκαλλιεργειών είναι ένας από τους πιο κερδοφόρους εξαγωγικούς τομείς. Δηλαδή, η παραγωγή κατευθύνεται και αναπτύσσεται με κριτήριο την εξαγωγή στο εξωτερικό και όχι την κάλυψη των εγχώριων αναγκών. Αυτό και μόνο επιβεβαιώνει πως η ανάπτυξη δεν στοχεύει σε φθηνό και ποιοτικό ψάρι για τον λαό, αλλά στην αύξηση των εξαγωγών και της κερδοφορίας των μονοπωλίων και τοποθετούμαστε στο «κατά».
Στη συνέχεια, να υπενθυμίσω, κύριε Υπουργέ, ότι περιμένουμε ακόμα απαντήσεις σε κάποια ερωτήματα, όπως αυτό για την εξαίρεση των παλιών εγκαταστάσεων ΑΠΕ του άρθρου 34, τις τύχες των αποσυρόμενων ΑΠΕ του άρθρου 40, τη σχέση του άρθρου 89 με την Οδηγία για την προστασία των κρίσιμων υποδομών και τη χρήση των φραγμάτων που περνούν στην ΕΥΔΑΠ στην ηλεκτροπαραγωγή.
Και βέβαια, δεν έχουμε ακόμα λάβει ολοκληρωμένη απάντηση -μάλλον, δεν γνωρίζουμε, δεν έχετε εξηγήσει ακόμα- για τον σχεδιασμό για την είσοδο της ΔΕΠΑ στον ΔΕΣΦΑ, δηλαδή με την παραχώρηση του 34% των μετοχών.
Επίσης, μια διευκρίνιση σχετικά με τα άρθρα 83-84. Να ξεκαθαρίσουμε ότι δεν διαφωνούμε με τη χρήση του γηπέδου Καραϊσκάκη από τον Ολυμπιακό και έχουμε απόλυτο σεβασμό στα φίλαθλα αισθήματα, αλλά είναι γνωστό ότι το ΚΚΕ δεν έχει καμία αντίθεση με το να αποκτούν πρόσβαση ιστορικές ομάδες σε σύγχρονα γήπεδα, αλλά διαφωνούμε ριζικά -και είναι γνωστό- με το μοντέλο του επαγγελματικού αθλητισμού-επιχείρηση. Πάγια θέση μας είναι ότι οι αθλητικές εγκαταστάσεις πρέπει να είναι δημόσιες και ανοικτές για τη δωρεάν άθληση της νεολαίας και των πολιτών και να μην παραχωρούνται ως προνομιακά πεδία κερδοφορίας σε μεγαλομετόχους και ιδιωτικές εταιρείες.
Στον υπόλοιπο χρόνο θα αναφερθώ συνολικά στο νομοσχέδιο, ανακεφαλαιώνοντας τη θέση μας μετά και όσα ακούστηκαν κατά τη διήμερη συζήτηση στη Βουλή. Είναι ξεκάθαρο ότι η Κυβέρνηση θέλει να εστιάσει τη συζήτηση στα μέτρα προστασίας των καταναλωτών. Στην ουσία, αποδείχτηκε κατά τη διάρκεια της συζήτησης ότι μιλάμε για μέτρα προστασίας της αγοράς των μεγάλων επιχειρήσεων.
Ως προς το μέτρο προστασίας του μπλε τιμολογίου, το σταθερό τιμολόγιο λοιπόν γίνεται πια υποχρεωτικό να προσφέρεται ως επιλογή, αλλά δεν υπάρχει καμιά εγγύηση για την τιμή. Πάλι αυτή επαφίεται σε συμφωνίες κυρίων, που βέβαια κριτήριο θα έχουν την κερδοφορία των επιχειρήσεων, των ενεργειακών κολοσσών.
Επίσης, ως προς το μέτρο προστασίας για τον Προμηθευτή Τελευταίου Καταφυγίου, πρόκειται για καθαρή ομολογία ότι στο καπιταλιστικό σύστημα, σε ένα σύστημα που η ενέργεια είναι κερδοφόρο εμπόρευμα, γιατί πατάει σε μια βασική ανάγκη των λαϊκών στρωμάτων, σε ένα τέτοιο λοιπόν σύστημα, ναι, οι επιχειρήσεις είναι ασύδοτες.
Και γι’ αυτό, η Κυβέρνηση σπεύδει να προστατεύσει την αγορά και τη λειτουργία της, όχι τους καταναλωτές, προσφέροντας τον Προμηθευτή Τελευταίου Καταφύγιου, που υπήρχε, αλλά τώρα επεκτείνεται στο ρεύμα για τρεις μήνες και θεσμοθετείται και για το φυσικό αέριο. Είναι ένδειξη του τι θα γίνει και στην αγορά φυσικού αέριου. Το ίδιο εξυπηρετεί και το «hedging», δηλαδή η προστασία των επιχειρήσεων από τους κινδύνους στους οποίους οι ίδιες εκθέτουν τον εαυτό τους. Αυτό είναι, όπως ακούσαμε και από τον Υπουργό. Το τρίτο μέτρο είναι η παράταση των αποσυνδέσεων, δηλαδή θα διακόπτεται το ρεύμα στα λαϊκά νοικοκυριά. Τους δίνετε ένα τράτο μερικών μηνών, για να το παλέψουν και να αποδείξουν ότι έπρεπε όντως να ταΐσουν τα παιδιά τους και όχι να πληρώσουν το ρεύμα. 
Μιλάμε για ρυθμίσεις που είναι ομολογία της αγριότητας αυτού του συστήματος, της βαρβαρότητας που προκύπτει από το κυνήγι του κέρδους στο όνομα του ανταγωνισμού. Και, βέβαια, απώτερος στόχος είναι η συγκέντρωση του πλούτου στα χέρια λίγων, αφού βέβαια αυτοί οι λίγοι γιγαντωθούν με τροφοδοσία από μικρούς. Κι εδώ πέρα έρχονται να κουμπώσουν τα μέτρα για την προώθηση της λιανικής αγοράς ενέργειας με την ενσωμάτωση και της Οδηγίας, γιατί μετά το πάρτι στη χονδρεμπορική αγορά είναι ώρα να βγουν πολλά λεφτά και από τη λιανική αγορά.
Αυτό εξυπηρετούν και τα μέτρα για την επιτάχυνση των ΑΠΕ, για την αποθήκευση ενέργειας, για την προώθηση ηλεκτροκίνησης, για την προώθηση του υδρογόνου, του βιομεθανίου, για τις αλλαγές χρήσης γης, για τα μέτρα για την αυτοκατανάλωση, την κοινή χρήση ενέργειας. Δημιουργείται χώρος, δηλαδή, για να μπουν και άλλοι στον χορό αυτής της αρένας που λέγεται «αγορά» και λειτουργεί εις βάρος των μεγάλων και, φυσικά, να γίνει και η μετατροπή του παθητικού καταναλωτή σε «ενεργό πελάτη», όπως τον αποκαλείτε. Δηλαδή, με ατομική ευθύνη υφίσταται την αγριότητα της επίθεσης των μονοπωλίων.
Πρόκειται για μέτρα διαχείρισης της ενεργειακής φτώχειας. Η ενεργειακή φτώχεια είναι το αποτέλεσμα της πράσινης μετάβασης της πολιτικής που έχετε στηρίξει όλοι εδώ μέσα, εκτός από το κόμμα μας, στο όνομα βέβαια του περιβάλλοντος. Όμως, έχει αποδειχθεί πια ότι έχει περάσει πάνω από την καταστροφή του περιβάλλοντος και τα αποτελέσματά της αποτυπώνονται στα στοιχεία της Eurostat που λένε ότι ένας στους δέκα στην Ευρωπαϊκή Ένωση και δύο στους δέκα στην Ελλάδα υποφέρει από ενεργειακή φτώχεια, γιατί σε αυτό το σύστημα ισχυρή καπιταλιστική οικονομία σημαίνει ισχυρά μονοπώλια. 
Αυτό, λοιπόν, είναι το διακύβευμα. Με αυτό το κριτήριο νομοθετείτε και σε αυτό το νομοσχέδιο και, φυσικά, ανοίγετε και νέα πεδία κερδοφορίας και εξυπηρετείτε τα ευρωατλαντικά σχέδια, αλλά και τα σχέδια της ντόπιας αστικής τάξης για την αναβάθμισή της στο γεωπολιτικό παιχνίδι, με τη διαμόρφωση πλαισίου για τα Κέντρα Δεδομένων -τα «Data Center», όπως τα λέτε περισσότεροι- και το Ταμείο Απανθρακοποίησης των Νησιών. 
Να θυμίσω ότι μόλις χθες διαβάσαμε στον Τύπο για μεγάλη επίθεση της Ουκρανίας σε κέντρα δεδομένων στη Ρωσία, με αποτέλεσμα να χαθούν δεδομένα χρηστών. Είναι καθημερινά τέτοια γεγονότα. Αυτό προωθείται με κάθε τρόπο. Γι’ αυτό και είναι τόσο λίγα τα άρθρα που διαμορφώνουν το πλαίσιο των Κέντρων Δεδομένων. Προφανώς υπάρχει και συνέχεια, αλλά αυτή τη στιγμή πρέπει να τρέξει η επένδυση στη Δυτική Μακεδονία πάνω στα συντρίμμια της πολιτικής της απολιγνιτοποίησης. Αυτό προωθείται και συμμετέχει στους στόχους για τη μετατροπή της χώρας σε κόμβο στρατιωτικό, εμπορικό, ενεργειακό. 
Κλείνοντας, για μας είναι σαφές ότι για να κερδίσει ο λαός μας, πρέπει να χάσουν τα μονοπώλια. Αυτό θα το επιβάλει ο λαός μας με την πάλη του, με το ΚΚΕ μπροστά. Πρώτος σταθμός η μεγάλη αντιπεριαλιστική συγκέντρωση και πορεία για την Επέτειο του Πολυτεχνείου στις 17 Νοεμβρίου, όπου θα ακουστούν πάλι τα συνθήματα «έξω από το ΝΑΤΟ», «έξω οι ΗΠΑ», τα οποία σήμερα είναι πιο επίκαιρα από ποτέ εν όψει της όλο και βαθύτερης εμπλοκής της χώρας και, βέβαια, της αμφισβήτησης των κυριαρχικών δικαιωμάτων μας. Επόμενος σταθμός είναι η 25η  Νοέμβρη, στη μεγάλη Πανελλαδική Απεργία, για να δοθούν απαντήσεις σε όσα προωθούν τα αστικά κόμματα σε αυτή τη χώρα. 
Ευχαριστώ, κύριε Πρόεδρε.
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τη συνάδελφο κ. Κτενά.
Θα δώσω τώρα τον λόγο στον εισηγητή του ΠΑΣΟΚ-Κινήματος Αλλαγής, τον συνάδελφο Φραγκίσκο Παρασύρη.
Ορίστε, κύριε Παρασύρη, έχετε τον λόγο. 
ΦΡΑΓΚΙΣΚΟΣ (ΦΡΕΝΤΥ) ΠΑΡΑΣΥΡΗΣ: Ευχαριστώ, κύριε Πρόεδρε. 
Η συζήτηση ξεκίνησε από ένα ενεργειακό νομοσχέδιο, ωστόσο οι εξελίξεις τρέχουν και υπάρχει αυτό το ζήτημα που αφορά τη διερεύνηση από το γαλλικό πλοίο και όλες τις εξελίξεις γύρω από τη ρηματική διακοίνωση. 
Νομίζω ότι είχαμε μία αρκετά μεγάλη συζήτηση εχθές μεταξύ του Υπουργού και του Προέδρου της Αξιωματικής Αντιπολίτευσης, του Νίκου Ανδρουλάκη. Νομίζω ότι τα ερωτήματα είναι αναπάντητα και έτσι εξακολουθούν να παραμένουν. Τι ξέρατε σχετικά με τη ρηματική διακοίνωση και πώς έγινε αυτή η αναβάθμιση σε σχέση με αυτό που μας λέγατε την προηγούμενη εβδομάδα ότι απλά θα υπάρχει μία ενημέρωση από την εταιρεία; Ποιο είναι το περιεχόμενο της ρηματικής διακοίνωσης; Πείτε μας αν το γνωρίζατε και αν συμφωνήσατε σε αυτό. Τι άλλαξε από το 2024 που «πάγωσε» το συγκεκριμένο έργο μέχρι σήμερα; Μήπως το περιεχόμενο της ρηματικής διακοίνωσης ή η ίδια η ρηματική διακοίνωση ως διπλωματικό μέσο με ισχύ είναι αρκετό για την Τουρκία, έτσι ώστε να προχωρήσει το έργο χωρίς τη δική της ένσταση; 
Πείτε μας, επίσης, τι θα γίνει από δω και πέρα. Έχουμε και άλλες ποντίσεις καλωδίων στο Βόρειο Αιγαίο, στο Νότιο Αιγαίο, στα Δωδεκάνησα. Τι θα γίνει; Κάθε φορά θα πρέπει να παίρνουμε την άδεια από ένα τρίτο κράτος; Είναι αυτή πρακτική άσκησης των εθνικών μας δικαιωμάτων σε οικόπεδα της δικής μας κυριαρχίας, για έργα τα οποία αφορούν δικά μας νησιά ή νησιά τα οποία, όπως η Κύπρος, με τα οποία έχουμε αυτή τη συμμαχία; Άρα, δημιουργούνται εύλογα ερωτήματα τα οποία πρέπει να απαντηθούν.
 Επίσης, σας παρακαλώ πάρα πολύ, όταν κάνουμε τη δουλειά μας ως Αξιωματική Αντιπολίτευση, εμείς το κάνουμε με υπευθυνότητα, αναζητώντας πάντα την αλήθεια, γιατί δεν μιλάμε μόνο για το παρόν, μιλάμε και για το μέλλον. Και να ξέρετε, στη διπλωματική γλώσσα κάθε λέξη έχει ουσία, κάθε πρόταση έχει ουσία, κάθε πράξη έχει ουσία, κάθε έγγραφο έχει ουσία, γιατί δεν μιλάμε μόνο για το παρόν, μιλάμε και για το μέλλον. 
Θα μιλήσω τώρα, λοιπόν, για τα ενεργειακά. Καταθέσαμε μία τροπολογία, κύριε Υπουργέ, η οποία έρχεται δεύτερη φορά και θα φάνταζε αυτονόητη. Μιλάμε για τη μετάβαση όλων από το ακριβό «πράσινο τιμολόγιο», όπως σας το λέμε εδώ και δύο χρόνια, στο φθηνότερο «μπλε». Σας δώσαμε και ένα παράδειγμα. Σήμερα, στη ΔΕΗ αν κάποιος είναι στο «πράσινο τιμολόγιο», θα πλήρωνε 118 ευρώ αν είχε κατανάλωση 400 κιλοβατώρες τον μήνα, έναντι 64 ευρώ αν βρισκόταν στο «μπλε τιμολόγιο». Μιλάμε για διαφορά 54 ευρώ. 
Την ίδια στιγμή, σας έχουμε κάνει και μια δεύτερη προσθήκη, μια δεύτερη ρύθμιση, έτσι ώστε να αναγράφεται πάνω στους λογαριασμούς για όσους έχουν «κίτρινο» ή κυμαινόμενο «πράσινο τιμολόγιο» τι θα πλήρωναν σε περίπτωση που είχαν σταθερό «μπλε».                                                  (RG)
Διερωτώμαστε -χωρίς κανένα δημοσιονομικό κόστος η συγκεκριμένη τροπολογία, δεν δίνεται τίποτα από τα ταμεία του κράτους, δεν υπάρχει καμία επιδότηση, δεν πειράζεται καθόλου ο ειδικός λογαριασμός για τις ΑΠΕ- ποιος είναι ο λόγος για τον οποίο δεν υιοθετείτε δύο φορές -σήμερα είναι η δεύτερη- τη συγκεκριμένη τροπολογία. Πείτε μας ποιος είναι ο λόγος. Ποιος είναι ο λόγος και σήμερα έχουμε την ανακοίνωση από την ΕΛΣΤΑΤ για 5,7% στον πληθωρισμό; Και το μεγάλο βάρος αφορά το ενεργειακό κόστος του πληθωρισμού, 5,7% ο πληθωρισμός! 
Τι φοβάστε; Φοβάστε τις εταιρείες; Φοβάστε τη ΔΕΗ; Ποιον φοβάστε; Γιατί δεν μας λέτε; Γιατί πρέπει οι καταναλωτές να πληρώνουν μισό δισεκατομμύριο ευρώ τον χρόνο παραπάνω, μόνο και μόνο επειδή βρίσκονται εγκλωβισμένοι στο πράσινο τιμολόγιο; Για την ίδια ενέργεια κατανάλωσης πληρώνουν μισό δισεκατομμύριο παραπάνω και μέσα στην τριετία 2024, 2025, 2026 έχουν πληρώσει πάνω από 1,2 δισεκατομμύρια ευρώ. 
Κοιτάξτε, έχετε εγκλωβίσει τη χώρα και έχετε σχηματίσει έναν ιστό ολιγοπωλίων παντού, τα οποία τσακίζουν την καθημερινότητα και το εισόδημα των Ελλήνων. Σήμερα μιλάμε για τις ενεργειακές εταιρείες. Προχθές μιλούσαμε για τις τράπεζες. Την προηγούμενη εβδομάδα μιλούσαμε για τις ασφαλιστικές εταιρείες, τις ιδιωτικές ασφαλιστικές εταιρείες. Πάρα προχθές μιλούσαμε για τα σουπερμάρκετ. Ξέρετε, κάποτε τα κόμματα -τα προοδευτικά κόμματα- αγωνιζόμασταν για τα κοινωνικά δικαιώματα απέναντι στην αυθαιρεσία της κρατικής εξουσίας. Ξέρετε που έχουμε καταντήσει σήμερα, με το μέτωπο το οποίο έχετε χτίσει, την ολιγοπωλιακή διάρθρωση στην ελληνική οικονομία; 
Σήμερα τα προοδευτικά κόμματα ξέρετε τι αντιμαχόμαστε; Αντιμαχόμαστε και αντιπαλεύουμε την αυθαιρεσία των εταιρειών. Γιατί δεν συντάσσεστε σε αυτή την προσπάθεια; Γιατί δεν έρχεστε μαζί μας στην προσπάθεια αυτή απέναντι στις εταιρείες, όταν το μέτρο το οποίο σας προτείνουμε, η τροπολογία την οποία σας προτείνουμε δεν έχει -ξαναλέμε- κανένα δημοσιονομικό κόστος, καμία επιδότηση, δεν επιβαρύνει κανέναν και το μόνο που ελαφρύνει είναι τους καταναλωτές;
Για το άρθρο 6 δεν μας ικανοποιεί η διόρθωση που κάνατε. Είναι και στην Έκθεση της Επιστημονικής Υπηρεσίας της Βουλής, συνεπώς εξακολουθούμε να το αρνούμαστε και θα καταψηφίσουμε, όπως επίσης υπάρχουν πολλά ενδιαφέροντα στην Έκθεση της Επιστημονικής Υπηρεσίας της Βουλής, ειδικά στο ζήτημα της μεταβίβασης του 34% που δεσμεύτηκε ο Υπουργός ότι δεν έχει την πρόθεση να ιδιωτικοποιηθεί. Όμως, εμείς ζητήσαμε μια θέσπιση ασφαλιστικών δικλείδων παραπάνω, γιατί αύριο δεν θα είστε Κυβέρνηση και με τον τρόπο αυτό μπορεί κάποιος πολύ πιο εύκολα να ιδιωτικοποιήσει μια κρίσιμη υποδομή για τη χώρα.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Εδώ, λοιπόν, στην έκθεση περιγράφεται ότι η συμβατότητα της ρύθμισης με το Ευρωπαϊκό Δίκαιο θα κριθεί μέσα από τη διαδικασία πιστοποίησης από τη ΡΑΑΕΥ και την αξιολόγηση της Ευρωπαϊκής Επιτροπής. Συνεπώς, υπάρχει μία ανασφάλεια σε σχέση με αυτό που γράφεται στη διάταξη τη συγκεκριμένη του άρθρου 52. Άρα, νομίζω ότι έστω και την τελευταία στιγμή χρειάζεται μία περαιτέρω διόρθωση. 
Και μιας και έχω λίγο χρόνο, να πω ότι καταθέσαμε και την τροπολογία που αφορά την Κατηγορία 5 των αυθαιρέτων. Αφήνετε εκτός τους πολίτες, διευθετείτε -και καλώς κάνετε- τα δημόσια κτήρια, τα σχολεία, τους βρεφονηπιακούς σταθμούς. Καλώς το κάνετε για το Δημόσιο. Οι τράπεζες είχαν πάντα αυτή την προνομιακή διαχείριση, έτσι ώστε να μπορούν να τακτοποιούν και να διευθετούν τα ακίνητα. Δεν καταλαβαίνω γιατί αυτό δεν μπορεί να φτάσει και στους πολίτες, ώστε να μπορούν να διευθετούν τα αυθαίρετα της Κατηγορίας 5 με τον ίδιο τρόπο που το κάνει το Δημόσιο και η τράπεζα; Γιατί αυτά τα δύο μέτρα και δύο σταθμά; 
Κλείνω, λέγοντας ότι εμείς ως ΠΑΣΟΚ έχουμε μια διαφορετική λογική συνολικά, για μια άλλη ενεργειακή πολιτική. Η ενεργειακή μετάβαση θα έπρεπε να είναι πιο δίκαιη, αποκεντρωμένη, έτσι ώστε να γίνει το πεδίο…
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον συνάδελφο τον κ. Παρασύρη.
Να καλέσω τώρα στο Βήμα τον εισηγητή της Νέας Δημοκρατίας, τον συνάδελφο κ. Κόνσολα, με τον οποίο και κλείνουμε τις δευτερολογίες, προκειμένου η Υφυπουργός, η κ. Σούκουλη, να πάρει τα τρία λεπτά που δικαιούται για μια παρέμβαση διευκρινίσεων, όπως μου ειπώθηκε, και στη συνέχεια θα κλείσουμε με την ομιλία του Υφυπουργού, του κ. Τσάφου.
Ορίστε, κύριε Κόνσολα, έχετε τον λόγο.
ΕΜΜΑΝΟΥΗΛ ΚΟΝΣΟΛΑΣ: Ευχαριστώ πολύ, κύριε Πρόεδρε. 
Γνωρίζουμε ότι είστε από τους «Νέστορες» της Εθνικής Αντιπροσωπείας, φαντάζομαι ότι έχετε τεράστια εμπειρία στα ζητήματα αυτά και μπορείτε να κρίνετε μαζί με τους άλλους εάν αυτό το νομοσχέδιο ήταν εξαιρετικά σημαντικό και επίκαιρο. Και διεφάνη από την τοποθέτηση των συναδέλφων, μέρες τώρα στην Εθνική Αντιπροσωπεία, ότι το νομοσχέδιο, πέρα από τη σημαντικότητά του, ήταν και πολύ χρήσιμο, ιδιαίτερα σε αυτή τη συγκυρία για τη χώρα. Και ολοκληρώνουμε σήμερα, όπως προείπατε, αυτή τη διαδικασία της συζήτησης και της ψήφισης του νομοσχεδίου. 
Συζητήθηκε διεξοδικά όλο το πλαίσιο αναφορών του νομοσχεδίου, επεξηγήθηκε από τους Υπουργούς, από την ηγεσία, αλλά και κατατέθηκαν προτάσεις και πρέπει να ομολογήσω ότι, παρά τις διαφωνίες πολλών από τους συναδέλφους, υπήρχαν επιχειρήματα με ευπρέπεια που κατατέθηκαν εδώ, στην Εθνική Αντιπροσωπεία.
Είναι, όμως, πολύ σημαντικό να πούμε ότι η συζήτηση για την ηλεκτρική ενέργεια και ιδιαίτερα αυτή την πρόβλεψη του νομοσχεδίου για την ενεργοποίηση του Ταμείου Ανάκαμψης ήταν κορυφαία συζήτηση που αφορά συνολικά την ελληνική κοινωνία. 
Ωστόσο, η χθεσινή συζήτηση -αλλά και σήμερα και φυσικό είναι σε κάποιο βαθμό- μονοπώλησε το ενδιαφέρον γύρω από τις εξελίξεις στο καλώδιο. Και επιτρέψτε μου να πω, κύριε Πρόεδρε, ότι θα περίμενα γι’ αυτή τη συζήτηση, αφού κορυφώθηκε και σήμερα και με την τοποθέτηση από το Βήμα Αρχηγών της Αντιπολίτευσης αλλά και Βουλευτών, να υπήρχαν σημεία συναίνεσης. Είναι μια εθνική υπόθεση, είναι μια κορυφαία στιγμή για τη χώρα, για το έθνος και λυπάμαι που δεν υπήρχε αυτή η κορύφωση της συζήτησης με σημεία σύγκλισης και μας κρίνουν οι πολίτες πολύ αυστηρά, κύριε Πρόεδρε, γι’ αυτό. 
Αντιλαμβάνομαι ότι η αδυναμία της Αντιπολίτευσης, που καταγράφεται στις δημοσκοπήσεις, ενδεχόμενα, ασκεί πίεση στα κόμματα της Αντιπολίτευσης, αλλά τα εθνικά ζητήματα δεν μπορεί να χρησιμοποιούνται με αυτόν τον τρόπο, για να αντιμετωπίζεται η πίεση από τις στάσεις της κοινής γνώμης, αλλά και από τη γνώμη που έχουν οι πολίτες για την αντιπολίτευση.
Τα εθνικά ζητήματα αποτελούν πεδίο σύγκλισης, συνεννόησης και κυρίως της υπευθυνότητας. Και τα πράγματα εδώ είναι ξεκάθαρα. Ο στόχος της Ελλάδας είναι να γίνει το τόσο σημαντικό έργο που αφορά στην Ελλάδα και στην Κύπρο και αφορά και στην Ευρώπη. Και το έργο αυτό ξεκινά, δρομολογείται και να είστε βέβαιοι ότι θα γίνει. 
Θα περίμενα από κάποιους να δείξουν περισσότερη υπεύθυνη στάση, να μην υιοθετούν θέσεις που δεν έχουν κανένα έρεισμα, να ζητήσουν -γιατί όχι;- αλλά σε θεσμικό επίπεδο ενημέρωση από την Κυβέρνηση και τον Πρωθυπουργό πριν τοποθετηθούν. Θα μπορούσαν να το κάνουν, δεν το έκαναν. 
Η μεγάλη εικόνα είναι ότι το έργο ξεκινά από το πλοίο που θα κάνει τις έρευνες -είναι ήδη στο Αιγαίο- και η αδειοδότηση για το έργο και τις έρευνες έχει δοθεί από τα μόνα αρμόδια κράτη και αυτά είναι η Ελλάδα και η Κύπρος.
Η τουρκική NAVTEX έγινε για λόγους εντυπώσεων. Αναφέρει ότι η Τουρκία έδωσε τη συγκατάθεσή της, με τη διαφορά βέβαια ότι ουδέποτε ζητήθηκε η συγκατάθεση, αλλά και η αδειοδότηση από την Τουρκία, γιατί δεν έχει καμία δικαιοδοσία σε αυτήν την περιοχή. Η Τουρκία απλά ενημερώθηκε, όπως ενημερώθηκαν και άλλα παράκτια κράτη, όπως είναι η Αίγυπτος. Άλλωστε με τη νέα NAVTEX που εκδόθηκε από την Ελλάδα, ακυρώνεται ουσιαστικά η NAVTEX η τουρκική. Το ίδιο βέβαια και από τη νέα NAVTEX που ανακοινώθηκε και από την Κυπριακή Δημοκρατία. 
Καθίσταται σαφές, λοιπόν, κυρίες και κύριοι Βουλευτές, ότι το πεδίο έρευνας και οι συντεταγμένες που το ορίζουν, βρίσκονται εντός της ελληνικής Αποκλειστικής Οικονομικής Ζώνης και μάλιστα εντός της υφαλοκρηπίδας μας, όπως αυτές καθορίζονται από το Διεθνές Δίκαιο και δεν αμφισβητείται από πουθενά. 
Από εκεί και πέρα, κυρίες και κύριοι συνάδελφοι, το έργο ξεκίνησε με την Ελλάδα και την Κύπρο. Εξέδωσαν σχετικές άδειες, αφού μόνο σε αυτές τις δύο χώρες υποβλήθηκε ανάλογο αίτημα και η κίνηση του πλοίου γίνεται με βάση το περιεχόμενο και τις κατευθύνσεις της NAVTEX που εξέδωσε η ελληνική Πολιτεία. Η τουρκική NAVTEX δεν έχει καμία, μα καμία βαρύτητα και δεν περίμενα από κάποιους να τη χρησιμοποιούν ως αντεπιχείρημα. Ειλικρινά, με πολύ σεβασμό σε όλους τους συναδέλφους, δεν περίμενα να χρησιμοποιηθεί ως επιχείρημα και αν υπάρξουν προκλήσεις ή παρεμπόδιση, η Ελλάδα -να είστε βέβαιοι- ότι θα απαντήσει και θα αντιδράσει με βάση το Διεθνές Δίκαιο. 




Η Ελλάδα διαθέτει την αποτρεπτική ισχύ για την υπεράσπιση των κυριαρχικών της δικαιωμάτων. Η Ελλάδα δεν απειλεί κανέναν και δεν φοβάται κανέναν. Κινείται πάντα εντός του πλαισίου και των κανόνων του διεθνούς δικαίου και θέλουμε το Αιγαίο να είναι μια θάλασσα ειρήνης, φιλίας και συνεργασίας. Αυτό, όμως, σε καμία περίπτωση δεν ταυτίζεται με τις υποχωρήσεις και τις εκπτώσεις. Η Τουρκία οφείλει να αντιληφθεί ότι οι σχέσεις με την Ευρωπαϊκή Ένωση, στις οποίες στηρίζεται σε έναν μεγάλο βαθμό η τουρκική οικονομία, περνάει μέσα από την Ελλάδα. Και η Ελλάδα έχει και τη δύναμη, αλλά και τη βούληση να το καταστήσει αυτό ακόμα πιο σαφές στο εγγύς μέλλον. 
Είναι ένα ζήτημα μείζονος εθνικής σημασίας και, όπως είπα, επιβάλλει υπευθυνότητα, ρεαλισμό και συνεννόηση. Υπάρχουν άλλα πεδία στα οποία μπορεί να γίνει η πολιτική αντιπαράθεση. Ας έχουμε υπόψη μας ότι όταν ανεβαίνει κάποιος στο ιστορικό αυτό Βήμα της Εθνικής Αντιπροσωπείας και μιλάει για όλα αυτά τα ζητήματα, δεν απευθύνεται μόνο στο στενό κομματικό περιβάλλον, στο ακροατήριο. Ακούει -πέρα από τη νεολαία που έχουμε την χαρά σήμερα να φιλοξενούμε- ολόκληρη η ελληνική κοινωνία, αλλά ακούν και πολίτες σε όλο τον κόσμο. Σε διεθνές επίπεδο γίνεται η συζήτηση. Και ακούνε και άλλοι που είναι έτοιμοι να αξιοποιήσουν για δικό τους όφελος ό,τι γίνεται εδώ -και ο νόων νοείτω. 
Το συγκεκριμένο ζήτημα δεν το χειρίζεται απλώς η Κυβέρνηση της Νέας Δημοκρατίας, το χειρίζεται όλη η ελληνική κοινωνία, οι Ελληνίδες και οι Έλληνες. Το χειρίζεται όλη η Ελλάδα. Και η Ελλάδα είναι κάτι πολύ πιο ευρύ από το περιβάλλον που μας περικλείει, δηλαδή το κομματικό μας ακροατήριο. Είναι ένα ζήτημα που μας αφορά όλους.
Κυρίες και κύριοι συνάδελφοι, στον επίλογο αυτής της συζήτησης επιτρέψτε μου για άλλη μια φορά να επισημάνω, κύριε Υπουργέ, ότι έγινε μια ουσιαστική, παραγωγική διαδικασία στην Εθνική Αντιπροσωπεία. Αυτό διεφάνη από τη συζήτηση στις Επιτροπές, κυρίως όμως από τη συζήτηση στην Επιτροπή με τους φορείς. Εκεί κατατέθηκαν οι προτάσεις των φορέων, της ελληνικής κοινωνίας και των πολιτών, εκφράζοντας την καθεμία και τον καθένα που συμμετείχε στη συζήτηση. Και εκεί ήταν θετικός ο απόηχος. Ο στόχος και τα οφέλη που προκύπτουν από την ανάπτυξη των Ανανεώσιμων Πηγών Ενέργειας ξεκαθαρίστηκαν. Ο στόχος και η σκοπιμότητα του Ταμείου Απανθρακοποίησης διεφάνη, διότι είναι το σημαντικότερο που υπάρχει τα τελευταία χρόνια. Και αυτό, κύριε Υπουργέ, πρέπει να το πιστώσω σε εσάς, στον κ. Παπασταύρου, στην Υφυπουργό, στον Υφυπουργό. Συγχαρητήρια για αυτή την πρωτοβουλία. 
Έστω και τώρα καλούμε την Αντιπολίτευση να συναισθανθεί, να στηρίξει αυτό το νομοσχέδιο και να ψηφίσει, ώστε το επόμενο διάστημα η ελληνική οικογένεια να μπορεί να αντεπεξέλθει στις υποχρεώσεις, αφού υπάρχει και ελάφρυνση, αλλά δίνει και δυνατότητες πλέον σταθεροποίησης στον οικονομικό τους προϋπολογισμό, αφού η ενέργεια είναι το βασικό τους στοιχείο σήμερα. 
Ευχαριστώ πολύ, κύριε Πρόεδρε.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Κόνσολα. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, δεκαπέντε μέλη και επτά συνοδοί από το Κέντρο Κοινωνικής Πρόνοιας της Περιφέρειας Θεσσαλίας.
Σας καλωσορίζουμε στη Βουλή και σας ευχόμαστε να είστε πάντα καλά, γεροί, δυνατοί και ωραίοι. 
(Χειροκροτήματα από όλες τις πτέρυγες της Βουλής)
Και τώρα να δώσω τον λόγο για την τρίλεπτη παρέμβασή της στην Υφυπουργό Περιβάλλοντος και Ενέργειας, την κ. Σούκουλη. 
Ορίστε, κυρία Υπουργέ, έχετε τον λόγο.
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Υφυπουργός Περιβάλλοντος και Ενέργειας): Ευχαριστώ πολύ, κύριε Πρόεδρε. 
Θα ήθελα να απαντήσω στους τρεις συναδέλφους που μίλησαν για την τροπολογία που καταθέσαμε και αφορά την παράταση των Περιοχών Οργανωμένης Ανάπτυξης Υδατοκαλλιεργειών. Οι υδατοκαλλιέργειες αποτελούν ένα δυναμικό εξαγωγικό κλάδο της ελληνικής οικονομίας. Σας θυμίζω ότι είμαστε πρώτοι στην Ευρώπη σε εξαγωγές. Το εργαλείο τους για την χωρική οργάνωσή τους, είναι αυτές οι περιοχές οργανωμένης ανάπτυξης ΠΟΑΥ. 
Για εμάς λοιπόν, είναι πάρα πολύ σημαντικό η διαδικασία να γίνεται σωστά, να αναπτύσσεται ο διάλογος σωστά. Όπως είπαμε και εχθές, αφορά τεχνικές μελέτες, αφορά διαβούλευση, στην οποία συμμετέχουν όλοι οι εμπλεκόμενοι φορείς, συμμετέχουν οι ΟΤΑ Α΄ και Β΄ βαθμού. Μέσα σε όλη αυτή τη διαδικασία υπάρχουν προτάσεις, μελέτες οι οποίες είναι σε συνεργασία με τη Διεύθυνση Περιβαλλοντικών Αδειοδοτήσεων. Έχουν γυρίσει για διορθώσεις, επικαιροποιήσεις και για οτιδήποτε άλλο απαιτείται. Άρα, κρίνεται αναγκαίο γι’ αυτές τις συγκεκριμένες ΠΟΑΥ που τρέχουν να μπορέσουμε να δώσουμε αυτήν την παράταση.
Όσον αφορά τον ΕΛΟΠΥ -νομίζω το ανέφερε ο κ. Μπούμπας-, έχουμε συναντηθεί. Ζήτησαν όντως ραντεβού από το Υπουργείο και από εμένα προσωπικά. Μαζί με τον Γενικό Γραμματέα, τον κ. Κυριαζόπουλο τους είδαμε τον Ιούλιο. Πρόταξαν την ανάγκη ενός επικαιροποιημένου ειδικού χωροταξικού πλαισίου. Σας θυμίζω ότι αυτό που έχουμε τώρα είναι από το 2011. Και αξίζει να σας πω ότι το Υπουργείο ήδη προσπάθησε να διενεργήσει δύο φορές διαγωνισμό. Έπεσε λόγω προσφυγών. Ήδη έχουμε στείλει τον διαγωνισμό να τον διενεργήσει το Υπερταμείο, έτσι ώστε να μπορούμε τελικά να επικαιροποιήσουμε και αυτό το ειδικό χωροταξικό πλαίσιο, όπως άλλωστε το κάναμε και στα τρία ειδικά χωροταξικά πλαίσια που θεσμοθετήσαμε τον Αύγουστο του 2026, αυτό του τουρισμού, των Ανανεώσιμων Πηγών Ενέργειας, της βιομηχανίας και της εφοδιαστικής αλυσίδας. 
Σας ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κυρία Υπουργό. 
Η Βουλευτής κ. Αρετή Παπαϊωάννου ζητεί άδεια ολιγοήμερης απουσίας στο εξωτερικό από τις 30 Νοεμβρίου 2026 έως και τις 2 Δεκεμβρίου 2026. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Αθανάσιος Μπούρας): Η Βουλή ενέκρινε τη ζητηθείσα άδεια. 
Θα δώσω τώρα τον λόγο στον Υφυπουργό Περιβάλλοντος και Ενέργειας, τον κ. Τσάφο, προκειμένου να ολοκληρώσουμε την επί διημέρου πολύωρη -ήσασταν και τις δύο μέρες εδώ, κύριε Υπουργέ- συνεδρίαση για αυτό το σημαντικό νομοσχέδιο. 
Παρακαλώ, κύριε Υπουργέ, έχετε τον λόγο. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Σας ευχαριστώ, κύριε Πρόεδρε, για την ευκαιρία να κλείσω αυτή τη συζήτηση και να ευχαριστήσω και όλους τους εισηγητές των κομμάτων για τον πολύ εποικοδομητικό διάλογο που είχαμε αυτές τις τελευταίες οκτώ μέρες. 
Δεν θα αναφερθώ σε ένα προς ένα στα σημεία του νομοσχεδίου, άλλωστε αυτό το έχουν κάνει οι προλαλήσαντες. Το νομοσχέδιο χτίζει πάνω σε μια βάση. Ενεργειακά πάει τη χώρα ένα βήμα παραπέρα. Άλλωστε, αυτό είναι και το ζητούμενο. 
Όπως ξέρετε, παραλάβαμε μια χώρα που το 2019 είχε την υψηλότερη χονδρική σε όλη την Ευρώπη. Τώρα έχουμε μια χονδρική κάτω από τον ευρωπαϊκό μέσο όρο. Παραλάβαμε μια χώρα που εισήγαγε το 18% των αναγκών της σε ρεύμα. Τώρα εξάγουμε το 15% της παραγωγής μας. Είχαμε εμπορικό έλλειμμα 400 εκατομμύρια στο ρεύμα το 2019. Φέτος, ως τώρα, έχουμε πλεόνασμα 475 εκατομμύρια. Είμαστε μια χώρα που τότε, το 2019, έβαζε φωτοβολταϊκά με το σταγονόμετρο. Από το 2015 έως το 2019 βάλαμε 200 μεγαβάτ. Τώρα έχουμε αναδειχθεί στην τρίτη θέση παγκοσμίως στη διείσδυση από φωτοβολταϊκά και στην έβδομη θέση παγκοσμίως στα αιολικά. 
Επενδύσαμε στα δίκτυα. Έχουμε τρεισήμισι φορές πάνω επενδύσεις στα δίκτυα, 1,4 δις το 2024-2025. Κάνουμε υπογειοποιήσεις, φέρνουμε τους έξυπνους μετρητές και φυσικά προχωράμε τις διασυνδέσεις των νησιών. Έχουμε ολοκληρώσει τις Κυκλάδες και την Κρήτη και τώρα βάζουμε πλώρη για τα Δωδεκάνησα και το Βόρειο Αιγαίο. 
Βρήκαμε μια ΔΕΗ, όπως ξέρετε, χρεοκοπημένη, με κεφαλαιοποίηση που να έχει χάσει τα 2/3 της αξίας της σε σχέση με τον Δεκέμβριο του 2014. Αυτά τα στοιχεία δεν τα αμφισβητεί πλέον κανείς, πέρα, βέβαια, από τους νοσταλγούς του λιγνίτη. Βέβαια, όταν ήταν κυβέρνηση το ΠΑΣΟΚ και ο ΣΥΡΙΖΑ περιόριζαν τον λιγνίτη. Ο λιγνίτης επί ΣΥΡΙΖΑ έπεσε 50%, αλλά τώρα που έγιναν Αντιπολίτευση ξαφνικά ανακάλυψαν και βάφτισαν τον λιγνίτη το «φθηνό καύσιμο της χώρας». Όλα αυτά είναι γνωστά. 
Άρα, τι ακούμε; «Αργήσατε την αποθήκευση. Δείτε τι έκανε η Βουλγαρία και τώρα πουλάμε τζάμπα ρεύμα στη Βουλγαρία το μεσημέρι και το αγοράζουμε πίσω πανάκριβα το βράδυ». Αυτά γράφονται. 
Ας δούμε λίγο την πραγματικότητα και θα σας δείξω μόνο ένα γράφημα. Αυτό είναι το εμπορικό ισοζύγιο στο ρεύμα με τη Βουλγαρία. Κάθε χρόνο εισάγαμε 100 εκατομμύρια ρεύμα και για να είμαι ειλικρινής δεν θυμάμαι κανένα άρθρο να λέει «Ρε παιδιά, γιατί εισάγουμε ρεύμα από τη Βουλγαρία;». 
Φέτος έχουμε εμπορικό πλεόνασμα 265 εκατομμύρια. Και τώρα που έχουμε εμπορικό πλεόνασμα το σκάνδαλο είναι γιατί εισάγουμε ρεύμα από την Βουλγαρία. Ας πούμε κάποια δεδομένα, εξάγουμε φέτος κατά μέσο όρο 18 ώρες και εισάγουμε 6 ώρες. Αυτήν τη στιγμή στις έντεκα πρώτες μέρες του Νοεμβρίου εξάγουμε κατά μέσο όρο 21 ώρες και εισάγουμε 3 ώρες. Και με κάποιον τρόπο αυτές οι 3 ώρες που κάποτε εισάγουμε ρεύμα έχουν γίνει ενεργειακό σκάνδαλο στη χώρα. Άλλωστε, βέβαια, φυσικά, σε ένα σύστημα με διαφορετικές τεχνολογίες και διαφορετικές πηγές εμείς θέλουμε να υπάρχει συμπληρωματικότητα. Αυτό είναι το όραμα που έχουμε εμείς για την ευρωπαϊκή αγορά, κάποιες ώρες εξάγεις και κάποιες ώρες εισάγεις. 
Αλλά να δούμε λίγο τι γίνεται στην αποθήκευση και πέρα από τη Βουλγαρία, γιατί με κάποιον τρόπο έχουμε δει μόνο τι κάνει η Βουλγαρία. Η Ισπανία, η οποία είναι μια χώρα πενταπλάσια από εμάς στην κατανάλωση ηλεκτρικής ενέργειας, λέει ότι θέλει να βάλει το 2026, το 2027 και το 2028 4GW με 5GW αποθήκευσης, όσα περίπου θέλουμε να βάλουμε και εμείς. Εμείς έχουμε στόχο 3GW με 4GW. Άλλες χώρες της Ευρωπαϊκής Ένωσης, μέτρησα δέκα χώρες, έχουν στόχο κάτω από το 1GW, αυτό δηλαδή που εμείς κατασκευάζουμε ήδη. 
Ας μη δούμε μόνο τι κάνει η Βουλγαρία, διότι η αλήθεια είναι ότι οι μπαταρίες δεν είναι κάποιο μαγικό ραβδί που ρίχνει τις τιμές. Και, αν δει κανείς τι συμβαίνει σήμερα στη Βουλγαρία, αυτό που συμβαίνει είναι ότι, επειδή δεν υπάρχει υπερπαραγωγή, γιατί όσο πάμε στον χειμώνα η παραγωγή από τα φωτοβολταϊκά πέφτει, αυτές οι μπαταρίες προσπαθούν να τραβήξουν απ’ ό,τι υπάρχει στο σύστημα, ανεβάζουν τις τιμές και αυτός είναι ένας λόγος, όχι ο μόνος φυσικά, που η Βουλγαρία έχει ακριβότερη τιμή από εμάς. 35 ευρώ παραπάνω ήταν τον Οκτώβριο η Βουλγαρία στη χονδρική, 15 ευρώ είναι πάνω για όλη τη χρονιά. Καλές οι μπαταρίες, αλλά ας μην συμπτύξουμε όλη την ενεργειακή στρατηγική της χώρας σε αυτό το νούμερο. Τι σημαίνουν, βέβαια, όλα αυτά για τον καταναλωτή; Για τα στοιχεία της Eurostat θα έχετε ακούσει ήδη, 15% κάτω από τον ευρωπαϊκό μέσο όρο για το πρώτο εξάμηνο του 2026, 2% πάνω, αν δούμε τα νούμερα με τους όρους αγοραστικής δύναμης. 
Θέλω να σταθώ λίγο στα χρωματιστά τιμολόγια, γιατί γίνεται πάρα πολύς λόγος γιατί έχουμε πράσινα, γιατί έχουμε μπλε, γιατί έχουμε κίτρινα. Η αξία της ηλεκτρικής ενέργειας εξαρτάται από την ώρα και από το σημείο στο οποίο παράγεται. Αυτό δεν είναι κάτι περίεργο, δεν είναι προϊόν του χρηματιστηρίου ενέργειας, είναι μια πραγματικότητα. Να σας δώσω ένα παράδειγμα, σκεφτείτε τον τουρισμό. Την ίδια αξία έχει ένα δωμάτιο τον Ιανουάριο και τον Ιούλιο, την ίδια αξία έχει ένα δωμάτιο στο κέντρο της Αθήνας, στα παράλια, στην Κρήτη, στη Ρόδο, στη Μύκονο, Σαντορίνη; Όχι, φυσικά.
Ρωτάμε γιατί έχουμε το πράσινο τιμολόγιο. Να δώσω ένα δεύτερο παράδειγμα στα καύσιμα. Στα καύσιμα όλοι έχουμε ένα πράσινο τιμολόγιο. Δεν το λέμε πράσινο τιμολόγιο φυσικά, αλλά κάθε φορά που πάμε στο βενζινάδικο να γεμίσουμε γεμίζουμε με την τιμή της ημέρας. Δεν είναι περίεργο ένα προϊόν, ένα αγαθό, να έχει μια τιμή που αλλάζει με τη μέρα ή την ώρα. 
Στο ρεύμα λοιπόν, στην ευρωπαϊκή αγορά, η τιμή αλλάζει κάθε τέταρτο της ώρας. Αυτή είναι η πραγματικότητα της αγοράς ηλεκτρικής ενέργειας. Και άρα το ερώτημα είναι πώς μπορείς ένα προϊόν που αλλάζει κάθε τέταρτο της ώρας πώς αυτό να το χρεώνεις στον καταναλωτή. Η μία επιλογή είναι να το χρεώνεις ώρα-ώρα. Αυτά είναι τα λεγόμενα πορτοκαλί τιμολόγια. Υπάρχει μια επιλογή να λες «ό,τι βγάλει θα το πληρώσω». Αυτό είναι το λεγόμενο κίτρινο τιμολόγιο ex post. Υπάρχει η επιλογή να κλειδώσεις μια τιμή, το μπλε. Θα επανέλθω στο μπλε. Υπάρχει και μία επιλογή να χρεώνεις ανάλογα με τις διακυμάνσεις απολογιστικά. Αυτό είναι είτε το πράσινο είτε το κίτρινο με το ex-ante. Άρα το πράσινο είναι ουσιαστικά ένα τυποποιημένο κίτρινο. Αυτά δεν είναι επινοήσεις της Κυβέρνησης. Είναι οι διαφορετικοί τρόποι με τους οποίους μπορούμε να προσαρμόσουμε ένα προϊόν που η αξία του αλλάζει κάθε τέταρτο της ώρας για αντικειμενικούς λόγους και να το μεταφράσουμε σε κάτι που να είναι εύπεπτο στους καταναλωτές. 
Ας πάμε να κάνουμε μια συζήτηση για τα σταθερά τιμολόγια, τα μπλε. Θέλουμε μπλε; Θέλουμε, αλλά το μπλε έχει δύο ρίσκα. Το πρώτο ρίσκο είναι για τον καταναλωτή. Αν πας να συνάψεις ένα μπλε, μπορεί σε δυο μήνες, σε τρεις μήνες, σε έξι μήνες, να υπάρχουν τιμολόγια τα οποία είναι πιο φθηνά. Γι’ αυτό άλλωστε και τα μπλε έχουν και ρήτρα για να φύγεις, γιατί κλειδώνεις μια τιμή. Αυτός είναι και ένας από τους λόγους που δεν μπορούμε να βάλουμε μαζικά τον κόσμο, με το ζόρι, σε ένα μπλε όταν υπάρχει η ρήτρα ότι για να φύγεις από το μπλε πρέπει να πληρώσεις. 
Το δεύτερο πρόβλημα με το μπλε είναι ότι όταν εγγυάσαι μια τιμή να πουλήσεις πρέπει αυτήν την τιμή να μπορείς να την προστατεύσεις και να την εγγυηθείς για όλη τη διάρκεια του συμβολαίου, το οποίο σημαίνει ότι αν έχεις δώσει εσύ μια τιμή «χ» και έρθει κάτι σαν τα συμβάντα που έγιναν στα Στενά του Ορμούζ και η τιμή του φυσικού αερίου τριπλασιαστεί, πρέπει με κάποιον τρόπο εσύ να μπορέσεις να τηρήσεις αυτό το συμβόλαιο. Και αυτός είναι και ο λόγος άλλωστε που σε αυτό το νομοσχέδιο που συζητάμε υπάρχει ρητή πρόβλεψη για τους προμηθευτές να κάνουν αυτήν τη διαχείριση του κινδύνου. Άρα αυτό που σημαίνει όλο αυτό είναι ότι, αν πάμε σε μια λογική ότι όλος ο κόσμος μπαίνει μαζικά στα μπλε, αυτό σημαίνει ότι το μπλε θα γίνει πάρα πολύ πιο ακριβό, διότι όλοι θα πρέπει να σκεφτούν τα χειρότερα σενάρια και να τα διαχειριστούν. 
Πάμε να μιλήσουμε όμως λίγο για τα διαφορετικά χρώματα και το τι ισχύει αυτήν τη στιγμή στη χώρα. Πράγματι, αν μπει κάποιος στα στοιχεία της ΡΑΑΕΥ, θα δει ότι σήμερα έχουμε περίπου 3,1 εκατομμύρια καταναλωτές στο πράσινο, αυτό είναι περίπου το 50% των καταναλωτών. Αλλά μέσα σε αυτά τα 3 εκατομμύρια νοικοκυριά, τις 3 εκατομμύρια παροχές, που είναι στο πράσινο, έχουμε και πάνω από ένα εκατομμύριο παροχές οι οποίες καταναλώνουν ελάχιστο ρεύμα. Γιατί καταναλώνουν ελάχιστο ρεύμα; Γιατί είναι κλειστά σπίτια, γιατί είναι εξοχικά, γιατί είναι σπίτια που δεν χρησιμοποιούν πάρα πολύ ενέργεια. Αν βγάλουμε από τον υπολογισμό αυτές τις καταναλώσεις, τότε καταλήγουμε σε μια εικόνα που είναι περίπου 40% πράσινο, 40% μπλε και 20% κίτρινο. 
Εμείς λοιπόν θέλουμε ο κόσμος να πάει στα μπλε. Και επειδή απ’ ό,τι καταλαβαίνω από το ΠΑΣΟΚ θέλατε να λέτε συνέχεια τη λέξη ότι έχουμε «εγκλωβίσει» τον κόσμο στο πράσινο, δεν έχουμε εγκλωβίσει κανέναν. Οποιοσδήποτε έχει προσπαθήσει να αλλάξει τιμολόγιο βλέπει ότι είναι μια διαδικασία δεκαπέντε, είκοσι, τριάντα λεπτών στο ίντερνετ, στο τηλέφωνο, μπορεί να το κάνει ο καθένας. 
Θέλω να κλείσω με μια ευρύτερη παρατήρηση. Προφανώς, αναγνωρίζουμε ότι υπάρχει μια συσωρευτική ακρίβεια στην ενέργεια πανευρωπαϊκή από το 2019. Γνωρίζουμε, επίσης, ότι περνάμε έναν πάρα πολύ δύσκολο ενεργειακά χειμώνα. Αυτός είναι και ο λόγος, άλλωστε, που έχουμε πάρει συγκεκριμένα μέτρα για το πετρέλαιο, για το πετρέλαιο κίνησης, για το πετρέλαιο θέρμανσης, για τη βενζίνη, για την αύξηση του επιδόματος θέρμανσης. Αυτός είναι και ο λόγος που εξασφαλίσαμε την ρήτρα διαφυγής για την οποία δεν έχουμε κάνει πάρα πολύ συζήτηση σήμερα. Είναι 200 εκατομμύρια παραπάνω για την αποθήκευση, 250 εκατομμύρια για εξοικονόμηση για αντλίες θερμότητας και θερμοσίφωνες, 160 εκατομμύρια για δημόσια κτίρια. 
Και φυσικά έχουμε πάρει μια σειρά από μέτρα φέτος για να στηρίξουμε τη βιομηχανία μας. Ανακοινώσαμε την άνοιξη 75 εκατομμύρια για τον αυξημένο συντελεστή αντιστάθμισης για τις βιομηχανίες που τον δικαιούνται, 25 εκατομμύρια από τη μείωση των ΥΚΩ για τη βιομηχανία. Τώρα κάνουμε τη μείωση και για τους οικιακούς καταναλωτές στα ΥΚΩ. Έχουμε 50 εκατομμύρια για την αποθήκευση στους μη οικιακούς καταναλωτές και ανακοινώσαμε πρόσφατα και 95 εκατομμύρια για την επιδότηση της τιμής του ρεύματος στη βιομηχανία, για να μπορέσουν να ανταπεξέλθουν σε αυτές τις πάρα πολύ δύσκολες συνθήκες. 
Κυρίες και κύριοι, όπως γνωρίζετε, ο τομέας της ενέργειας είναι πάρα πολύ σύνθετος και είναι και ένας τομέας όπου οι διεθνείς εξελίξεις σε έναν πάρα πολύ μεγάλο βαθμό επηρεάζουν το τι συμβαίνει μέσα στη χώρα. Εμείς αυτό που πρέπει να κάνουμε είναι να θωρακίζουμε ενεργειακά τη χώρα, να την πηγαίνουμε μπροστά, να καλλιεργούμε και να εκμεταλλευόμαστε τις πηγές ενέργειας που έχουν νόημα για εμάς, έτσι ώστε να καταλήγουμε να έχουμε μεγαλύτερη ανθεκτικότητα στις διεθνείς κρίσεις και φυσικά χαμηλότερες τιμές για τους καταναλωτές. Αυτά είναι που πάνε τη χώρα μπροστά και αυτό το νομοσχέδιο είναι μέρος αυτής της προσπάθειας, γι’ αυτό σας καλώ να το υπερψηφίσετε. 
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς σας ευχαριστούμε, κύριε Υπουργέ. 
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Περιβάλλοντος και Ενέργειας: «Βελτίωση του σχεδιασμού της αγοράς ηλεκτρικής ενέργειας - Ενσωμάτωση της Οδηγίας (ΕΕ) 2024/1711 του Ευρωπαϊκού Κοινοβουλίου και του Συμβουλίου της 13ης Ιουνίου 2024 για την τροποποίηση των οδηγιών (ΕΕ) 2018/2001 και (ΕΕ) 2019/944 και λοιπές διατάξεις».
Εισερχόμαστε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.	
Σας επισημαίνω ότι η ψηφοφορία περιλαμβάνει την αρχή του νομοσχεδίου, ογδόντα εννέα άρθρα, μία τροπολογία, το ακροτελεύτιο άρθρο και το σύνολο.
(ΨΗΦΟΦΟΡΙΑ)
ΠΡΟΕΔΡΕΥΩΝ (Αθανάσιος Μπούρας): Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.
(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:


(ΚΑΤΑΜΕΤΡΗΣΗ)
(ΜΕΤΑ ΤΗΝ ΚΑΤΑΜΕΤΡΗΣΗ)
[bookmark: _Hlk245294706]ΠΡΟΕΔΡΕΥΩΝ (Αθανάσιος Μπούρας): Μετά την ολοκλήρωση της ψηφοφορίας, το σχέδιο νόμου του Υπουργείου Περιβάλλοντος και Ενέργειας: «Βελτίωση του σχεδιασμού της αγοράς ηλεκτρικής ενέργειας - Ενσωμάτωση της Οδηγίας (ΕΕ) 2024/1711 του Ευρωπαϊκού Κοινοβουλίου και του Συμβουλίου της 13ης Ιουνίου 2024 για την τροποποίηση των οδηγιών (ΕΕ) 2018/2001 και (ΕΕ) 2019/944 και λοιπές διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολό του και έχει ως εξής:
(Να καταχωριστεί το κείμενο του νομοσχεδίου)


ΠΡΟΕΔΡΕΥΩΝ (Αθανάσιος Μπούρας): Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Το Σώμα παρέσχε τη ζητηθείσα εξουσιοδότηση.
Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και τέσσερις συνοδοί εκπαιδευτικοί από το Δημοτικό Σχολείο Τολού Αργολίδας.
Η Βουλή σάς καλωσορίζει.
(Χειροκροτήματα από όλες τις πτέρυγες της Βουλής)
Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Με τη συναίνεση του Σώματος και ώρα 12.37΄ λύεται η συνεδρίαση για αύριο, ημέρα Πέμπτη 12 Νοεμβρίου 2026 και ώρα 10.00΄, με αντικείμενο εργασιών του Σώματος νομοθετική εργασία: Μόνη συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ενίσχυση του διαθέσιμου εισοδήματος, της αποταμίευσης και των επενδύσεων, φορολογικές, μισθολογικές, συνταξιοδοτικές διατάξεις και λοιπές διατάξεις κοινωνικής πολιτικής» σύμφωνα με τη συμπληρωματική ημερήσια διάταξη που θα διανεμηθεί. 

Ο ΠΡΟΕΔΡΟΣ                                                                  ΟΙ ΓΡΑΜΜΑΤΕΙΣ
